Euskararen alde ekitera deitu dute eragileek Euskararen Nazioarteko Egunean | Gizartea | Berria\nAdierazpen andana egin dituzte euskaldunen hizkuntza eskubideak errespetatuak izan daitezen eskatuz, eta herritarrak, eragileak eta erakundeak konpromisoak hartu eta euskararen aldeko dinamiketan parte hartzera bultzatzeko.\nOrdizian Lazkao Txikiren irudiarekin eta hark euskararen inguruan esandako esaldi batekin udan egindako murala. / Raul Bogajo/Foku Tamaina handiagoan ikusi\n2022. urtea «hitza eta ekimena indartzeko urtea» izatea aldarrikatu dute Alizia Iribarren AEK-ko koordinatzaile nagusiak eta Kike Amonarriz Euskaltzaleen Topaguneko presidenteak, adierazpen bateratuan, eta 19. Korrikaren bukaeran Lorea Agirrek izan zituen hitzak gogora ekarri dituzte: «Auzia ez da izan ala ez izan. Nolako edo halako izan. Kontua ez da hori. Kontua ekitea da. Egitea. Egiten duguna gara. Izatea egitea da». Azken urteetan, Korrika eta Euskaraldiaren bidez, bi egiturek «konpromisoak hartzera» deitu dutela oroitarazi dute, eta heldu den urtean ere egitasmo horietan parte hartzera deitu dute.\n«Euskararen aldeko dinamikak hedatzen eta indartzen ari zirela, ordea, pandemia agertu zen, eta, hondamendi soziala eragiteaz gain, euskararen biziberritze-dinamika gogor kolpatu zuen. Pandemiak erakutsi digu, ikusarazi digu, gal dezakegula orain arte irabazitakoa, zaindu eta sustatu ezean. Horregatik, azken urteetako irabazia galbidean ikusi nahi ez badugu, gure hizkuntzaren iraupenak eta garapenak bultzada berriak beharko dituzte. Eta horretarako aukera bikaina eskainiko digu datorren urteak, Korrikan parte hartuta, Euskaraldian ahobizi edo belarriprest modura arituta, eta ekimenok antolatzeko batzordeetan esku hartuta».\nHitzekin izanen da 22. Korrikaren leloa eta hitzez ekiteko garaia hirugarren Euskaraldiarena. «Bi ekimenen antolatzaileok argi dugu 2022a hitzaren eta ekintzaren urtea izango dela». Euskal Herri osoan antolatzearen garrantzia azpimarratu dute. «Guk Baionatik Tuterara eta Muskizetik Santa Grazira zabaldu nahi dugu euskararen aldeko dinamika, euskararen ezagutza unibertsaliza dadin, erabilera lau haizeetara heda dadin eta euskaraz eroso aritzeko guneak ugal daitezen». Horretarako, denen parte hartzea beharrezkoa dela azpimarratu dute. «Soilik elkarlanean eta denon bultzadaz lortuko dugu euskarak aurrera egitea, guztiok baitugu egin, eragin eta eginarazteko aukera».\nEtorkizuneko hizkuntza-politiketan jauzia emateko beharra eta prestutasuna adierazi du Euskalgintzaren Kontseiluak, eta joan den ekainean eremu askotariko ehun eragilek Batuz aldatu adierazpen bateratua izenpetu zutela oroitarazi du. Euskara eroso erabiltzeko baldintzak sortzea da dokumentuaren helburua, hau da, herritarrak ahalegin berezirik egin beharrik gabe euskaraz eroso aritzeko baldintzak izatea, euskaraz hitz egiteagatik deseroso edo baztertuak sentitu gabe.\nEuskal Herrian Euskarazek manifestazioa eginen du abenduaren 6an, Durangon (Bizkaia) Euskaraz bizitzeko, Euskararen Errepublika lelopean. «Batetik, indarrean dauden hizkuntza-politikek goia jo dute, bestetik estatuen zapalkuntza linguizidak bere horretan jarraitzeaz gain hurrengo urteetan okerrera egingo duenaren zantzuak agerikoak dira. Beraz, zerumugan azaltzen ari diren erronka eta mehatxuei gutxieneko bermeekin aurre egin ahal izateko eta euskaldunak babesteko ezkutua eraikitzeko, Euskal Herrian hizkuntza-politika burujabea indarrean jarri behar da eta horretarako Euskararen Errepublika independentea eskuratu behar da».\nBai Euskarari elkartearen hitzetan, ospatzeko eguna ez ezik aldarrikatzekoa ere bada Euskararen Eguna. «Euskaraz lan egin eta euskaraz bizi nahi dugula esatekoa». «Gurean egunero da Euskararen Eguna» dioen afixa prestatu dute, «espazioak euskaraz betetzeko lanean» ari diren egiturek afixatu dezaten.\nEH Bilduren ustez, euskararen aurkako «oldarraldi politiko-judiziala» intentsitatez igo da azken hilabeteetan, eta hizkuntza minorizatuen aurkako «erasoaldi zabalago baten parte» kokatu du. Horren adibidetzat jo ditu, besteak beste, PSNk eremu mistoko eta ez-euskalduneko lan deialdietan euskara meritu gisa hartzearen aurka egin gogo duen dekretua, Molac legearen kontra Frantziako Konstituzio Kontseiluak hartutako erabakia eta Euskal Autonomia Erkidegoko Auzitegi Nagusiak ebatzi izana Irungo Udaltzaingoaren lan eskaintza batean euskara eskatzea diskriminatzailea dela. «Gertakari hauek guztiak hain denbora laburrean kateatu izana ez da kasualitate hutsa. Badago sakoneko korronte bat hizkuntza minorizatuen kontrakoa, eta bidea egiten ari da. Jauzi kualitatiboen aurrean gaude», adierazi du koalizio abertzaleak.\nHorrez gain, azken hilabeteetako azterketa eta ikerketa batek baino gehiagok euskararen ezagutzari zein erabilerari buruz «motelaldian eta are atzeraldian» ez ote gauden «zantzu nabarmenak» erakutsi izana deitoratu du EH Bilduk.\nHala ere, baikor izateko motiborik ere ikusi dute ezkerreko independentistek. Hala, «pozgarri» eta «eredugarri» jo ditu Brebeta eta Baxoa azterketak euskaraz pasatzearen alde Seaskako irakasleek eta ikasleek egindako desobedientzia ekintza eta euskarazko murgiltze irakaskuntza onar dezan Frantziako Konstituzioa aldatzeko Ipar Euskal Herriko parlamentario guztiek Emmanuel Macron Frantziako presidenteari gutuna idatzi izana. Nafarroaren zonifikazioaren kontrako eta hizkuntza eskubideen aldeko Cortesko adierazpena, NUP Nafarroako Unibertsitate Publikoan euskaraz ikasi ahal izateko ikasleen borroka, Errigorak martxan jarri duen Agerraldia proiektua eta euskara elkarte berrien sorrera ere goraipatu ditu.\nHoriek horrela, euskaldunon hizkuntza eskubideen aldeko borrokan berretsi da EH Bildu. «Hizkuntza gutxituen aurka egitea aniztasunaren aurka egitea da, eskubideak ukatzea, eta, ondorioz, elkarbizitzari eraso egitea. Guk ez diogu inori euskara inposatu nahi, baina, era berean, inork ezin digu guri hizkuntza hegemonikoa inposatu geure herrian». 2022. urteak inflexio puntua markatu behar duela adierazi dute. «EAEko Euskararen Legeak 40 urte beteko dituen urteak hizkuntza politika berriaren eztabaida parez pare irekitzeko garaia behar duela deritzogu. Kaleak hartu, herri adostasun zabalak josi eta euskalduntze prozesuak eskatzen dituen jauziak prestatzeko garaia da. EH Bildu, dagokion neurrian, indar biziz ahaleginduko da langintza horretan».\nEAJren iritziz, «euskarak egiten gaitu herri. Eta euskara gizarteko ahalik eta eremurik gehienetan, guztietan ahal bada, erabili behar da, hizkuntza gisa biziko bada». Berriki Euskadi egiten: Euskara bizi eta euskaraz bizi ebazpen-proposamena argitaratu dutela oroitarazi dute jeltzaleek, eta bertan jasotakoak nabarmendu dituzte. EAJren arabera, «orain dela gutxi arte» euskara bere eremu naturalean nagusi zegoen; horregatik, euskal gizarteari dei egin dio euskara euskal hiritarren artean nagusia izan dadin.\nHori dela eta, «hezkuntza-arloari leporatu nahi zaion erantzukizuna zehaztu» nahi izan du EAJk, gaur egun, hezkuntza bere eginkizuna «bikain» betetzen duela ebatzita, eta norbanakoengan jarri du ardura. «Erabilera bermatuko bada, belaunaldi bereko kideen arteko eta belaunalditik belaunaldirako kideen arteko transmisioa zaindu behar da. Hori norberari eta familiari dagokigu. Guztion eginkizuna da». Ezinbestekotzat jo du eguneroko bizimodu arruntean ditugun harreman naturalak euskaraz bideratzea.\nPSEk «akordio zabalak eta askatasuna» aldarrikatu ditu. Eneko Andueza PSEko idazkari nagusiak adierazi du euskararen promoziorako konpromisoa dutela sozialistek «momentu oro eta eremu guzietan», eta «euskararen inguruko akordio handi guzietan» egon direla baieztatu du, hala nola Euskal Autonomia Erkidegoko estatutua eta Euskararen Normalizazio Legea aipatuta. Baina, era berean, «askatasuna» ere aldarrikatu du. «Euskaraz bizitzeko askatasuna, askatasuna administrazioarekiko harremanean, askatasuna norberak nahi duen hizkuntzan lan egiteko, euskara gutxietsi gabe, baina ez dakiena baztertu gabe». #euskara365egun traola erabilita PSEk sareetan kanpaina bat eginen duela iragarri du Anduezak.\nAhal Dugu-k «atzerrian zein Euskadin», erronka bera dutela erran du: «gure hizkuntza zaintzea, erabiltzea, sustatzea eta bizi-esparru guztietan presentzia ematea». COVID-19aren pandemiak euskarari egin dion «kaltea» aipatu du, «batez ere familia euskaldunak ez dituzten haurren kasuan», eta plataforma digitaletan euskararen presentzia bermatzeko zailtasuna dagoela ere azpimarratu du. «Euskadiko alderdi guziek salatu dugu eta mahai gainean jarri dugu, garrantzitsua eta ezinbestekoa iruditzen zaigulako euskarak bere presentzia izan behar duela aldarrikatzea, eta bide horretan pausoak ematea». Heldu euskaldunei ere dei egin diete, haurren aitzinean euskaraz mintza daitezen.\nEH Baik aldarrikatu du «egunero» dela euskararen eguna, «aske eta libre euskaraz lan egin eta bizitzeko eguna». Horiek horrela, euskararen erabilpenean zein irakaskuntzan diren oztopoak salatu ditu. Azterketak euskaraz pasatzeko ezintasuna deitoratu, eta abenduaren 10ean Seaskak Bordelen antolatu duen protestan parte hartzera deitu dute. EH Bairen hitzetan, «euskarak, eta orohar hizkuntza gutxitu guziek, estatu juridiko berezi bat behar dute bizirauteko». Hala, «sostengu osoa» adierazi diete egunerokotasunean euskararen alde ari diren guziei: «euskaldunak, elkarteak, erakasleak, ikasleak… Euskararen kontrako erasoa, euskaldunen kontrako erasoa da. Gure hizkuntzari diogun atxikimendua erakutsi behar dugu eta erasoari kolektiboki erantzun, mobilizazioen bitartez»


Etxeko langileen %40 migratzailea da - Gasteiz - Alea.eus\nEtxeko langileen %40 migratzailea da\nMirian Biteri 2019-05-13 12:08\nPrentsaurrekoa eman dute gaur goizean. / Alea\nZentzuz Kontsumitu partzuergoak ikerketa bat egin du hiriko zaintza eta etxeko langileen errealitatea aztertzeko.\nEtxeko langileen egoera eta zaintzen beharra aztertu duen diagnosia aurkeztu du gaur goizean Zentzuz Kontsumitu partzuergoak. Eskainitako datuen artean, azpimarratu dute zaintza sektorean ari diren langileen %90 emakumeak badira ere, nagusien egoitzen, garbiketa enpresen eta etxez etxeko zerbitzuen gerenteen gehiengoa "gizon zuriak" direla; hain justu ere, gizonezkoak dira irabaziak metatzen dituztenak.\nEstibaliz Gomez de Segura gizarte hezitzaileak azaldu du 37.243 etxeko langilek dutela izena emanda Gizarte Segurantzan, eta %37,79 migratzaileak direla. Horrekin batera, nabarmendu du 2017an, enplegatzaileen etxean lo egiten zuten langileen %16 paper gabekoak zirela. Gehienak Venezuela, Nikaragua eta Hondurasetik etorritakoak direla ere azpimarratu du.\nMugarik Gabeko ordezkariak salatu du sektore horretan "ohikoak" direla askotariko eskubideen urraketak. Lan eskubideei dagokionez, azpimarratu du, besteak beste, kontratu gabe egiten dutela lan, bete beharreko funtzioak ez daudela mugatuta, lanaldiak ez direla errespetatzen eta soldata prekarioa dutela. Horrekin batera, arbuiatu dute askotan Gizarte Segurantza gabe lan egiteaz gain, diskriminaziozko tratua jasaten dutela; tartean, eraso matxistak, arrazistak, klasistak eta zenbaitetan sexualak ere jasaten dituztela nabarmendu du.\nEgoera horren aurrean, askotariko aldarrikapenak helarazi dizkie lan ikuskatzailetzari, sindikatuei, talde feministei, enplegatzaileei, etxez etxeko langileei eta gizarteari. Eskubideei dagokionez, gaur egungo legedi diskriminatzailearekin amaitu dezatela exijitzearekin batera, sindikatuei sektorearen negoziazio kolektiboa bultzatzea eta zaintzaileen aldarrikapenekin bat egin dezatela eskatu die. Talde feministei, bestalde, langile horien asoziazionismoa sustatu eta sektorearen lan baldintzak ikustarazteko eskatu die. Langileak ahalduntzeko garaia dela ere azpimarratu du Gomez de Segurak.\nZentzuz Kontsumitu partzuergoa honako elkarteek osatzen dute: Setem Hego Haizea, Mugarik Gabe eta Medicus Mundi Araba. Ekimen horrek urteak daramatza kontsumo jasangarri eta eraldatzailearen alde egiten, hiru ardatz nagusi lantzen: kontsumo arduratsua, elikadura burujabetza eta zaintzak. Azken honen gainean egindako ikerketaren emaitzak maiatzaren 15ean, asteazkenean, jendaurrean aurkeztuko dituzte Landatxoko gizarte etxean, 19:00etan.\nEmaitzak ezagutarazi ostean, lanean jarraituko dutela jakinarazi dute, eragile ezberdinekin elkartzen eta proposamenak partekatzen.


Urteak Denak erakutsi 2019 2018 2017 2016 2015 2014 2013 2012 2011 2010 2009 2008 2007 2006 2005 2004 2003 2002 2001\nHorren bidez, Eusko Jaurlaritzaren Ingurumen, Lurralde Plangintza eta Etxebizitza Sailari iradokitzen zaio berrazter dezala zuzkidura-bizitokia aldatzeko berariazko premia aitortzeko eskaera bat ukatzeko erabakia.\nHorren bitartez, Eusko Jaurlaritzako Enplegu eta Gizarte Politika Sailari gomendatzen zaio berriz azter dezala Lanbidek kexagilearen diru-sarrerak bermatzeko errenta iraungitzeko emandako ebazpena eta, horren ondorioz, ustez bidegabe jasotako zenbatekoak itzultzeko eskakizuna.\nHorren bidez, Ibargurengo Administrazio Batzarrari gomendatzen zaio bete dezala auzolanen ordenantzan ezarritako prozedura.\nHorren bidez, Eusko Jaurlaritzaren Hezkuntza Sailari gomendatzen zaio ebalua dezala Ordiziako haur eta lehen hezkuntzan funts publikoak jasotzen dituzten ikastetxeetan 2019 2020 ikasturterako jada onartu diren plangintza-erabakiek zer eragin izan dezaketen, eta neurri zuzentzaileak har ditzala ikastetxe horien artean eskolatutako ikasleak banatzean, oreka handiagoa sustatzen laguntzeko.\nHorren bidez, Getxoko Udalari gomendatzen zaio modu kongruentean ebazteko trafikoko araudiaren arau-hauste bategatiko salaketa boluntario bati emandako tratamenduari buruzko informazio-eskaera.\nHorren bitartez, Durangoko Udalari gomendatzen zaio itzul dezala errekarguarekin igorritako kuota bat, hain zuzen ere 2017ko iraileko ikastaro bati zegokiona.\nHorren bidez, Getxoko Udalari gomendatzen zaio eskatzaileari eta haren familiari 2019ko otsailaren 18tik aurrera alta eman diezaiela erroldatzea eskatu duten etxebizitzan.\nHorren bidez, Eusko Jaurlaritzako Enplegu eta Gizarte Politiketako Sailari gomendatzen zaio dirusarrerak bermatzeko errenta iraungitzeko ebazpen bat berrikus dezala; izan ere, uste du lan baldintzen aldaketa ukatzeko arrazoi justifikatua dagoela (lanaldi partzialeko etxeko langile izatetik etxe barruko langile izatera pasa da), eta aldaketa hori bere semearen zaintzarekin bateraezina zela\nHorren bidez, Enplegu eta Gizarte Politiketako Sailari gomendatzen zaio berriz azter dezala kexagileak diru-sarrerak bermatzeko errentaren eta etxebizitzarako prestazio osagarriaren eskaeran atzera egin zuela jotzeko ebazpena, dokumentazio-errekerimendua okerreko helbidean jakinarazi ziotelako, eta berriz azter ditzala etxebizitzarako prestazio osagarria ukatzeko arrazoiak, betetzen baititu prestazio horren onuradun izateko betekizunak.\nHorren bidez, amaitu egin da kexa baten harira erakunde honek egindako jarduna; izan ere, kexagilea ez zegoen ados Alokabide sozietate publikoak "Bizigune" Etxebizitza Hutsen Programako etxebizitza batean ur-berogailu elektriko baten aldaketaren faktura ez ordaintzeko hartutako erabakiarekin\n1228 eduki, 123 orritan


Hegoaldeko bideetan ere, orduko 80 kilometrora | Gizartea | Berria\nHegoaldeko bideetan ere, orduko 80 kilometrora\nEz dute eperik finkatu, baina Espainiako Trafiko Zuzendaritzak Hego Euskal Herriko bigarren mailako errepideetako abiadura jaitsi nahi du\nOrduko 80 kilometroko abiadura muga iragartzen duen seinalea, Frantziako errepide batean. SEBASTIEN NOGIER / EFE\nJoan den uztailetik, Lapurdiko, Nafarroa Behereko eta Zuberoako bigarren mailako errepideetan ezin daiteke orduko 80 kilometroko abiadura gainditu. Baliteke muga hori Bizkaira, Gipuzkoara, Arabara eta Nafarroara ere hedatzea, baldin eta DGT Espainiako Trafiko Zuzendaritzako buru Pere Navarrok atzo iragarritakoa betetzen badu. Ez du eperik zehaztu nahi izan, baina esan du asmo hori duela buruan, eta, aurkako jarrerak agertuko diren arren, ez duela duela iritziz aldatzeko asmorik.\nDGTk udako trafiko operazioen balantzea egin du, eta aitortu du datuak ez direla onak. Istripuetan, hildakoen kopuruak gora egin du. Aurtengo uztail eta abuztuan iaz sasoi berean baino sei lagun gehiago hil dira Hego Euskal Herriko errepideetan. Eta, Navarroren esanetan, batez ere bigarren mailako errepideetan gertatzen dira heriotzak eragiten dituzten istripuak. Laurdenak inguru ibilgailua errepidetik atera delako gertatzen dira: erdiak abiadura handiagatik izaten dira; eta beste erdiak, alkohol edo droga kontsumoak eragindakoak. Horregatik, Espainiako Trafiko Zuzendaritzako buruak indarra egin nahi du bi faktore horietan.\nNavarrok gogoratu du Frantziako Gobernuak arrazoi beragatik hartu duela erabakia: «Azken hiru urteetan, gora egin du Frantzian errepidean hildakoen kopuruak. Neurri hori indarrean jarri dutenetik, berriz, istripuak gutxitu egin dira». Frantziak baino lehen, Suitzak, Norvegiak, Herbehereek, Maltak, Finlandiak eta Danimarkak ere jaitsi dute abiadura muga orduko 80 kilometrora. Era berean, Navarrok radarren kopurua ugaritu nahi du .


azken berriak, ikastaroak eta iragarkiak GHren inguruan Presentacion - Urrutiko Lanbide Heziketako Institutua\nHezkuntza webgunearen berriak\nkontsultatu gure baliabideen orria\nHemen zure lanerako materialak eta laguntza aurki ditzakezu\nKontsultatu GH mintegiei buruzko zehaztasunak\nHemen, Erkidegoko zenbait Berritzegunetan batzartzen diren GH mintegien zehaztasun guztiak aurki ditzakezue\nKlik egin berri baten izenburuan informazio osoa ikusteko\nGHko V. topaketa\nGorputz Hezkuntzako V. Topaketa\nEkainaren 29an, Iurretako institutuan Euskadi mailan Gorputz Hezkuntzako V. Topaketa ospatuko da\nEgun hori Gorputz Hezkuntzako irakasleen topa-gunea izanik eta azken urteetako esperientzian oinarrituz 120 bat irakasle elkartzea aurreikusten da.\nJardunaldiaren helburu nagusia da neurozientzien ekarpenak eta hezkuntza munduan duten eragina ezagutzea (neurohezkuntza). Ekarpen horiek giza garapenarako akzio motorraren behar saihestezina frogatzen eta justifikatzen dute. Ezaguera hauek eta baliabide metodologikoak gorputz-hezkuntzara ekartzeak gai honen balioa areagotzen du eta inoiz baino zentzu handiagoa ematen dio hezkuntza sistemaren barruan.\nTopaketan ere, esperientzia eta bizipen profesionalak elkarrekin trukatzeko, ikuspegi berritzaileak eta prestakuntza proposamen berriak ezagutzeko aukera egongo da.\nTopaketa eremu ezin hobea da GHko espezialistek kezkak elkarrekin argitzeko, hausnarketak bideratzeko, beste kideek garatutako lana ezagutzeko, beldurrak gainditzeko, lorpenak behatzeko, akatsetatik ikasteko, berrikuntzak ezagutzeko eta elkarrekin arloko etorkizuna diseinatzeko. Hori guztia giro lasaian eta garrantzia emanez alde batetik, alderdi profesionalari eta bestetik, alderdi afektiboari. Topaketa hauen bidez garatzen diren harreman berriek, bide batez ikastetxeetako eguneroko lana errazago bihurtuko dutela sinesten baitugu.\nEz dago zalantzarik jardunaldia aukera paregabea dela hausnarketa pedagogikoa egiteko eta profesional bezala garatzeko eta aberasteko. Aurten aukeratu den gai nagusia “Neuro-Hezkuntza Gorputz Hezkuntzan” da, eta gaia jorratzeko Laia Mestres izango da bertan. Horretaz gain, hainbat kideen aurkezpenetan beste eduki edo gai batzuk ere jorratuko dira. Adibidez, Gorputz Hezkuntza inklusiboa, Xabier Leizaren eskutik, R400 ikastaroan egindako LH bigarren zikloko programazioa didaktikoa, baita GHko webgune berriaren aurkezpena ere.\nGarbi ikusten dugu gure eguneroko lanaren hausnarketaren eta ebaluazioaren ondorioz gure metodologia eraiki eta berritzeko aukerak sortuko ditugula.\nIzena emateko klik egin hemen:\n9:00. Sarrera: Joseba Cantalejo.\n9:15. "Neuro-educación y Educación Física”. Laia Mestres\n12:00. “La inclusividad en la Educación Física”. Xabier Leiza\n13:00. LH 2. ziklo programazioa (18 UD). R400 ikastaroko 8 partaideak.\n13:30. GH Mintegietako esperientziak.\n13:45. "www.gorputz-heziketa.hezkuntza.net" web berriaren aurkezpena. Joseba Cantalejo\n14:00. Ebaluazioa eta agurra.\nPrest Gara 16/17\n2016-17ko Prest-Gara formazio eskaintza Gorputz Hezkuntzan\nEskariak egiteko 1. epea zabalik dago (maiatzaren 10etik 27ra bitartean)\nIKASTAROAK: (gogoratu izena ematen dela zuen "irakasle.eus" kontutik)\n908. Educación Física con el alumnado con discapacidad desde una perspectiva inclusiva\nKodea 908. Ikastaroaren zehaztasunak\nB10. Badmintona: baliabide motibagarria Gorputz Hezkuntzan\nKodea B10. Ikastaroaren zehaztasun guztiak.\nXabier Mendozaren esperientzia HEGapps topaketetan\nXabier Mendozaren esperientzia HEGapps V. topaketan\nXabier Mendozak, Donostiako Usandizaga-Peñaflorida-Amara BHIn GH irakasleak, lan bat aurkeztu du Vitoria-Gasteizeko HEGapps V. topaketan apirilaren 21ean.\nLan hori bere GH klaseetan Googleren aplikazioekin egiten duen erabileraren inguruan izan zen.\nErabili daitezke Google Apps Gorputz Hezkuntzan? Gorputz Hezkuntzaren helburua irakasleak bizitza osorako ohitura osasungarriak bereganatzea da. Horretarako, Gmail, Blogger, YouTube, Google+, Drive, Classroom, Maps… erabiltzen ditugu.\nAplikazio hauen erabilpenak ikasleak bere lanaren protagonista bihurtzen dituzten metolologiak garatzea ahalbidetzen gaitu, modu honetan heziketa pertsonalizatuz.\nHemen kontakizunaren bideoa eta erabilitako aurkepena ikus ditzakezue.\nXabier Mendozaren beste lan interesgarriak\n- Nire Antropometria eta Osasuna:\n- Nire Egoera Fisikoa baloratzen:\n- Nire Entrenamendu Plana:\n- Nire Elikadura Osasuntsua:\nDonostian egin zen beste hau ere interesgarria da:\n"Adquisición de hábitos saludables desde el currículum escolar. Municipios Activos Donostia 2015"\nGorputz Hezkuntzako IV. Topaketa - 2015\nGorputz Hezkuntzako irakasleen urteroko bilkura. Zer nolako Gorputz Hezkuntza nahi dugu?\nEkainaren 24an, Iurretako institutuan Euskadi mailan Gorputz Hezkuntzako IV.topaketa ospatuko da. Egun hori Gorputz Hezkuntzako irakasleen topa-gunea izanik eta azken urteetako esperientzian oinarrituz 100 bat irakasle elkartzea aurreikusten da.\nJardunaldi horrek bere helburu nagusiena izango du espezialisten artean zer irakasten duten eta zer irakatsi nahi dutenaren inguruan hausnarketa bultzatzea. Kontuan izan behar da aurten Heziberri 2020 egitasmotik curriculumaren diseinu berria etorriko dela.\nTopaketan ere, esperientzia eta bizipen profesionalak elkarrekin trukatzeko, proiektu berritzaileak eta prestakuntza proposamen berriak ezagutzeko aukera egongo da.\nEz dago zalantzarik jardunaldia aukera paregabea dela hausnarketa pedagogikoa egiteko eta profesional bezala garatzeko eta aberasteko. Aurten aukeratu den gai nagusia “ Zer nolako Gorputz Hezkuntza nahi dugu?” da, eta gaia jorratzeko Alfredo Larraz izango da bertan. Horretaz gain, hainbat kideen aurkezpenetan beste eduki edo gai batzuk ere jorratuko dira. Adibidez erronka kooperatiboak, Artzikirola eta Contact dance.\nGorputz Hezkuntzako Topaketaren helburuak:\nHausnarketa, eztabaida eta ondorioak ezartzea GH-ko curriculumaren inguruan.\nGure inguruan egiten ari diren hainbat esperientzien berri izan.\nHarreman eta trukaketa eremua erraztea Gorputz Hezkuntzako arloaren inguruan lan egiten duten kideen artean.\nArloak dituen prestakuntza beharrak antzematea.\nGHko espezialisten artean erlazio pertsonalak bultzatzea.\nArgibide gehiago eta izena emateko jarraitu lotura.\nOrrialdea 5 nondik 5\n21 - 24 erakusten 24 emaitzetatik.


Donostia Zinemaldia :: El triunfo\nEl triunfo / El Triunfo: The Beat of the Streets (Arrakasta)\n80ko hamarkada. Gandhi, Fontán eta Andrade legionario ohiek bizirik irautea lege duen auzunea kontrolpean daukate; eta bertan, Nen eta honen lagun Palito, Topo eta Tostao rumbaren munduan arrakasta lortzeko irrikitan daude. Nenen aita, El Guacho ezizenez, rumba abeslari handi bat izan zen, baina haren oroimena besterik ez zaio geratzen. Nenek haren desagerpenaren arrazoien berri jakingo du eta horretan Chata bere amaren eta Gandhi, auzoko nagusiaren arteko harremanak izan zuen eragina. Mendeku gogoa arrakasta lortzeko irrikarekin nahastuko zaio orduan.\nDaniel Beltrán, Mireia Ros\nJuan Diego, Antonio Fernández Montoya “Farruco”, Pep Cruz, Marieta Orozco, “Cheto”, Ángela Molina


Fagor Automationek erregulazio eta motorizazio sistemen katalogo zabala du, eta horiek, CNC eta atzitze sistemekin batera soluzio integrala eskaintzen dute.\nGainera, gure osagarrien ezaugarri nagusia da egokitzeko duten gaitasuna. Horren ondorioz, askotan, makineria berritu daiteke osagai batzuk bakarrik eguneratuta, eta beharrezkoa baino kostu handiagoa saihesten da.\nBeste motor marka batzuetara egokitzen diren eta erreguladore analogikoekin konbinagarriak diren erregulazio sistemak fabrikatzen ditugu, eta horrela kasu askotan makina zaharkitu edo kaltetuak berreskuratzen dira Retrofit-en bidez.\nTamaina txikiko burudun motorrak ditugu, abiadura handirako orekatutakoak, 3,7 kW-tatik 130 kW-tarainoko potentzia izan dezaketenak; bibrazio eta zarata oso txikiak dituzte eta abiadura 15.000 bira minutukoa izan daiteke.\nArdatzen motorrak 3.000 eta 6.000 bira minutuko abiadurarekin eta pare errotore geratuarekin 1,7 Nm-tik 115 Nm-raino.\nPotentzia altuko Fagor motor eta erregulatzaile digitalak\nFagor eragintza sistema digitalen katalogoa (pdf - ES)\nPotentzia baxuako Fagor motor eta erregulatzaile digitalak\nMSC/ACSD erregulatzaileen katalogoa (pdf - ES)\nMakineria berezietarako Fagor motor eta erreguladore digitalak (ontziak eta enbalajeak, beira, marmola, etab.)\nMCSi/ MCPi serieko katalogoa (pdf - ES)\nIzena: Enpresa: E-maila *:


Carrara-ko harbizi larrosa koloreak argi arin perlakara hedatzen zuen armoretan zehar. Lauki luzeetan, mosaiko dirudien «Brecha» atxurdin puska berera josiek, goiti beheraino, habetan bezala ager arazten zituzten ñabardura anitzetako marra biziak. Murruaren zabalean ikusten ahal zen «Pentelico» harri beltza harlausa disdirantetan. Logikak manaturiko orden batean, Numidiako gorraila, «Lunarqueta» harnabarra, eta Siena-ko harri urre kolorea, lauki, erronbo, trapeziotan leherturik bezala ageri ziren harribitxiak.\nHalaber, zoluan gaindi, «Turquina», «Capolino» , «Serpentino» esmaraldaren parea, aldizka edo kontrara eta trabeska, zernahi geometriatan banatzen ziren, distira urdinkara argi arinean pulunpatzen zelarik.\nDeusek zerratzen ez zuen barne solemne amaigabean gaindi, purpurazko jantzi gainean «Bacassino» zilarrezko oihalttoa lepo inguruka, «Camelotte» oihalezko kapusaia errestan mosaiko koloretsuaren gainera, Bellarmino kardinala bere pauso xumeez baraxe da aintzina. Urrats bederetan, bere itzalera aiduru ditu Monsignore Grassi, «Sakramentuen Kongregazioan» aita begiralea, eta, bestaldera, Monsignore Zucchi teologin eta dominikoa, «Ofizio Sainduko Hauzi Altzatzailea.»\nMurruetako harri hotzek ozenago bihurtzen dute kardinala mintzo den boz ezti bezain barna.\n«Pantelico» harbizi beltz baitan, kobrezko zain abarrek suak bezainbat itsutzen dure arraikiro, non ere hirukoteak kurutze zeinua kasik ber aldian egin baitu, iraganik direlarik tabernakulo eta baldakino bihurrien artean iguzkia bera bezain argimin ageri den Eukaristia Sakratuaren irudi baten aintzinatik. Urrats zenbait haratago aintzinaturik, sabai ezin goragotik dilindan, hamaika kandelako argi ontziek itzal xehea egiten dute marbola zurizko mailadietan behera.\nSakramentuen Kongregazioko egoitzan, hartarako ordu den aldetik, eskila doinuz hasi dira kandela eliak animatzen; beti elestan, egiak dakarren segurantziarekin airoski higitzen ditu hatzaparrak aita kardinalak, eta eraztun aberatsetan berdin pizten ziren argi printzak su ahuletara.\nHainbat urteren largoan Elizaren faboretan bere gain hartu izatu dituen nekeengatik, aita Bellarmino «Kongregazioen laguntzaile» deitua da, «Elizaren Bandera», «Jaun Done Paulo berpiztua», eta are bitxiagorik ere etxekitzen zitzaizkion, bedera bedera bere eskuz irabazirik baititu. Bada, Aita Sainduaren kardinalik hautuena zen, zinez fede egiten ziona manaturiko eginkizunetan orotan. Halatan, Erroma meneko lurraldeetan ezezik Europan landa ere kausa aipu handitan zelakoz, Girolamo Brunoren kontra altxatu epaian bada, ez zuen Urbano VIII.ak bide hobeagorik ediren, aita Bellarmino inkisidore izendatzea besterik.\nNahiz gogoaren kontrara, ez zion kardinalak errefus egin Jaun Done Petrus-en katedratik beretik galde egin zitzaion mertxede eta ber aldian eginkizun latzari.\nIzan ere, hauziaren estakuruan joanik da kongregazioraino, Girolamoren liburuez doktor handien eritzia jakitera. Elkar ezagunak eta hartuak ziren hiru elizgizon larriak, arimaz eta gorputzaz nor bere izaite guztiarekin Jinko eta Eliza Sainduari ahal oroz emanak baitziren. Halere, jinkotiar izanagatik denbora ez zen hain gainetik debaldetan iragaiten; adina aintzina arau are flakatzenago ari zen aita Bellarmino bere osagarrian: zangoak puzturik zituen eta ez zen ibiltzen ahal nekezia handitan edo baizik. Ber maneran, egunaren aldia zatikatzen zuen eskila doinuz orenak jakitera, sobera zen gorturik aspaldixe.\nHainbesterekin, ez zuen neholaz ere maite jaun Done Petrus-enera higitzen zen jende burrunba eta algara: «espero dezagun zelua trankilago dadin» erraiten zuen, eta handik bada, Vaticano jauregiko bere kanberetara buruz abiatu orde, «Minerva» aldera hartu zuten bide jaun saindu haiek, zeluko, xokorik ttipiena ere lege kanonikoaren arauera ordenatzen zuteno.\nBidean gaindi, aita Bellarminok, «Eroici Furori» Brunoren liburua zabaldurik esku batean, plama bazterrera izkribaturik dituen heretikoaren makurrak erraiten da ari. Kontrara arrazoiak adi arazi ondoan, kokots larriturik egoiten ziren Ofizio Sainduko beste bi elizgizonak, finean, jaun kardinalaren deliberoa mintzoz eta aieruz laudatzeko.\nDoktrina hautsia den plametara, deblauki oldartzen da kardinala, bere dotoreziaz beteriko latinez Girolamoren argudioen gainera. Printzipalki, unibertsoaren ariaz aipatzen duen «sferx» teoriari egiten dio kasu, buruz buru agertzen baita Airtoteren fisikari aitzi.\n«De Vinculis» ezezik, «Eroici Furori» bere liburu infamantean ere, amodioaz mintzo delarik —ezik harentzat «vinculorum vinculum» baita hederik estuena— otean ez da ageri heretikoa atomoen fisikaren, Epikuroren, Heraklito ilunaren segizale? Ez da aments lerratu haren izkribuetan barrena «De Rerum Naturae» liburu lanjerosoaren itzala? Alta bada, hori oro ongi ezaguturik du aita Bellarminok, hori oro ongi xehatzera prestik da jaun kardinala.\nEz da zeren harri. Bellarmino kardinalak ez dio bere ospea zor solament Elizan duen karguari, bainan baita urte anitzetan jesuiten ikasetxean doktorrik lehena eta gorena izanari.\nAzken denboretan ez zen ardura agerrira, eta nehoiz baino luzeago egoiten zen etxalte eroso hartan, luma eskuan harturik, giristigoaren aldeko zereginetan. Jesuiten ikasetxea hain hurran egonki, kardinal higatuak leihotik behera ikusten ahal zituen apezgai gazteen kanbera zabal gorak, ohantzeak bederaka bereizirik errezela zuriez. Beheitik goiti ere, saldo batetan oldarturik, oraino tontsuratu gabeko saindugai ttipiek izen handiko kardinalaren irudia leihoan marraturik begiztatzen zuten gau aintzinatua artino, zela errosarioa erraiten edo izkribatzen ari.\nHalaber baita, bestorduko oroitzapenek bandatzen zuten erraietarik gora kardinal zaharra, festa doktoraletara, doktorren mintzaldietara hara berera hurreratzen zenetan. Maite zuen irakasle gazteeekin solastatzea, berdin galdegiten ziela «De Revolutionibus» Copernicoren liburuari ihardets ziezaioten, nahiz Barberini Kardinalak Grinberger jesuit astronomo eta matematikoari egin arazi zion ordulariaren ariaz.\nBainan oraino maitatzenago zuen patio zabaletan milaka haurretaraino ikustea lanarteko aisia iragaitean.\nOroit du ber adineko zenean iadanik erretzen zuen jinkotiar sua. Paduan, Konfirmazio sakramentua errezibitu aintzin, aita apezpikua mintzo zitzaion erraiteko ezik laranja bat ukanen zuela sari, ihardesten baldin bazion eia non ote zen Jinko jauna; eta harriturik hainbat egotu zen elizgizon printzipal hura entzutearekin: «eta neronek zerori bi ere emanen dizkizut, erraiten baldin badidazu non ez den.»\nArren, kardinal handiak, gazteria puxant hartan, ezinago zuhaitz goretan etorriko ziren giristigoaren bihiak ikusten zituen, eta arta handiz begiratzen zuen konpli litezen bere eskuaz ezarriak zituen ikas bideak.\nBereziki zientziak ziren ororen gainetik haren arrenkura. Izanik ere, Frantzian zehar orotan, Flandren, Suizako kantoietan eta Babieran, Luther eta Calvinoren segizale heretikoen kontra, Bohemian eta Hungrian, berriz, anabaptisten aurka ibilia izanki, ongi jakina zuen irakasle ohiak zientzia eta letretan hagitz gizon trebatua ezik, ez zukeela nehork lekurik ukanen hain furia handitan ihardukitzen zuen Jesusen kanpainia hartan. Ezagutua zuen bada, lurralde heretikoetan gaindi misiolari arituko zirenek liskar teologiko handietan frogatu beharko zituztela ikasetxe hartan berean gorituriko izpirituak.\nBeraz honelatan, Bellarmino kardinalaren xedea zen ahal denik eta jakintsuenak elki litezen mundura Elizaren fabore. Bainan ber aldian ezinago mehar egin ere zuen jakintza hartarako bidea, ezi jakinduria ororen tinia eta muga iragan ahal gabe, Biblia Sainduaren errana bera zen: «gure filosofia giristinoa behar da izan eta jinkotiar teologiaren zerbitzurako; printzipio metafisikoak, egia teologikoan arauera moldatuak eta esprimatuak behar ditugu», zen haren erranik usuena. Hatzarri hartan finkaturik alta, lasatzen ez zuen hede tinko batez gobernatzen zituen ez konpainiako gazteen gorputzak baina bai gogoak.\nFilosofia giristinoan zientziek konplitu behar duten bere zeregina segurrago eta jorratzenago izan ledin, De Ascensione mentis in Deum per scholas rerum creatorum izkribatzen ari zen. Bizialdi osoan harturiko nekea zen hura, orain abantzu zuena kasik buruturik. Hamasei urte iraganik zituen liburu grinatsu haren alde.\nHaatik ere kardinalaren ixilpeko bozkarioa zen gazteagotik hasia zuen jinkotiar obra eruditoa. Jinkoaren handitasuna erakusten zuen eta goresten ezinago gora; eta ahantzi gabetanik hargatik izaki ttipienaganaino ere luzatzen dela zeluko loria, abereska eta animalitto potingoa ere iguzkiaren argiaz bandatzen dela. Halatan goxoki kontatzen zuen jinkotiar amodioak zein amoltsu egiten duen, harengan fedea ezarria duenaren ispiritua; eta hau erakusteko, ilusionaturik izkribatzen du Nabarrako «Stelea» deitu herrian, abadesak «Enekotta» izena zuen komentu batean sagu bat izendatu zutela saindu, ostia konsakratu jan ondoan.\nHori oro, fite iraganik bezala zuen izkribaturik, gogotik landa iragan bezain bertan. Bainan egiazko grina, ordea, zientziak eta fisika ziren: Aristoteren pentsaera oinarri, Elizak zehazturik zuen unibertso honetako fisikaz luzaz aipatzen zuen, Copernicoren hobenak agerrira ekarririk, haei aitzi ezarri argudio eta arrazoi bidez erakusten zuen Liburua Sainduak dioen egia. Deuteronome deitu izkribuan bada, haren hamargarren kapituluan ez ote dago ezarria: «Orduan Josuek erran zuen: Iguzkia, ez higi Gabaonen parretik, eta ilargia, Ayalongo haraneko parretik. Eta iguzkia eta ilargia baratu ziren populua bere etsaietarik aspertu arteo» Hori ez ote da Zuzenen Liburuan izkribatua? «Iguzhia gelditu zen beraz zelu erditan, eta egun osoan etzuen egin etzatera» Otean ez da argi? Iguzkia da higikor dabilena lurrari inguruka. Ez kontrara.\nBer maneran aipatzen zuen Jinkoarenganik bere jakinduria errezibitzen zuen Dabid erregeren errana: «Iguzhia zeruaren buru batetik ilkitzen da eta bertze bururaino laster egiten du, eta deus ez da haren berotasunari gorde dakiokeenik» Halaz mintzo da alta, Ispiritu Sainduaren boza; eta oraino: «Lurra da betiere danik ekuru. Iguzkia da altxatzen eta jeisten» dio errege Dabidek.\nHau guzia, libertimendu handirekin adiarazten zuen, planeta, konstelazio, fisikaz alegia, hainbat ohar izkribatzen zueno, irakasle bere iragan denborako oroitzapen goxoetara abandonaturik. Behin —izkribatzen du—, deliberatu zuen, Jinko oro ahaldunaren puxantzia eta boterea agerian kontsidera ahal izaiteko, lurraren ondotik iguzkiak egiten duen inguruaren abiadura behar zuela jakin. Halaz bada, Capuan apezpiku zelarik, ekaineko beroetara igurikatu zuen hondartzen arrastiria. Ez zuen tresnarik batere iguzkiaren joaite majestuos hura neurtitzeko, bainan bai, bazuen aldiz denbora izar¡ bat, aski baitzen doi usadioaren indarrez: iguzkia itsas gibelera abailtzen zeno, bi «miserere» erran zituen; egiatan, zinez denbora laburra susko sfera ibiltariari eragiteko!\nOrdu hartako bere jakinmina ez zitzaion oraino itzali, urte anitzetako liskar teologikoez, faltsuki buzturiko prosodia banoez aski nardaturik bazen ere.\nCesi kardinalaren ilobari, Federico Cesi zientzilari urguilutsuari igorri zion arrapostu batez egin zien urrentzia estabaida hutsalei. Arren, Bellarmino kardinalak galdu bide zion «izar poloaren» aldaeraz bere iritzia otoiz izkriba liezaion. Beraz, galdatu bezala, Federico Cesik, latin ezinago errabiatu batez, prosopopeiaz beteriko arrazoi bide ponposa ihardetsi zion, non ez baitzen halaere kribilduko mintzo fardatua besterik: zeluari beldurturiko apezgai bizarguria bailitzan, jaun kardinalari erraiten zion, iguzkiaz haratago ere ortzi amaigabea ixuri etengabe bat bazela, Jinkoak berak animatzen zuen ixuri xehea hain zuzen.\nBellarminok ez zuen gutun hura iruski errezibitu. Hura bera, Girolamoren inkisodore Aita Sainduak bere eskuz izendatua! Halaber Aristoteren fisikan doktorrik jakintsuena, zientzilari nola teorikorik handienekin agerian nola ixilean liskar eta erriertan ihardun zuena. Bada, hari berari —zientzilaritto gangar ausarta!—, aski sententzia biblikoez! aski ele biribil ilusigarriez!\nJaun kardinala, finean jesuit, amoltsu ageri zitzaion arrapostuan baina ironiaz beterik; italieraz ihartdetsi zion eskerrak erraiteko, baita gora laudatzeko. Aski ukan zuen Biblia Saindutik tiraturiko aipamen bat Cesiren teoria makurrak oro bazterrera eramaiteko. Azkentzera, aita on batek bere semeari bezala, inkoaren geriza gomendatzen zion, zelua irabazteko moienik segurrena baita, naski, handik seguragotik ikus litzakeela izar eta planetak oro betireko beren joan-etorri etengabeetan.\nHalako zientzilari harro aldiz inuzentak ez zituen aita Bellarminok jasaiten ahal eta iagoiti, isilean baizik ez zitzaien ekin bere astronomia eta fisika istudioei.\nHiru, laudera urratsetara pausatzen baitira, «Dum tempus habemus operemur bonum», «Quaeretis me, et non invemetis», «Non tardes converti ad Dominum, et ne differas de die in diem», solas jakinduruak okupatzen ditu jaun sabantak, giristigoko hiru tiniak, aita kardinala bidean laguntzen duteno, non ere kasik iritsiak baitira «sopra Minerva» deitu elizaren itzalera. Bide gurutzean, iguzkiaren menera, seta eta brokanteren gainean purpurazko distira zauliak bizikor linburtzen dira aldez aldera eliz zerbitzarien jantzi argituetan barna; doi arramen diamantezko azal puntetan bezain, doi sugearen lepoan behera bezain, beraren argitzal berdailetan argi izpiak jauzika direnean.\nAgur eta diosala frango elkarri egin ondoan berez dira gizon saindu haiek elkarganik, eta nor bere egoitzara buruz joanik dira, «nona» orenak halarik manatzen duen aldetik. Aita kardinala bere etxera aintzin, oraino baitu denborarik, Jesuiten «Collegium»era buruz zeihartu da liburutegian amini batez bederen pausatzeko, agerraldi ttipi bat egiteko. Luze gabe da handik lekora, bada, haren gutizia beste bat delarik: behako batez ikusi du «scholae» barneak iragaitean; populu gazte freskanta istudiotan ari ikusi du. Barrunbe zabal argietan, «praelectio», «exorcitationes» deitu diziplinak dituzte xede.\nGibelera utzi du «declamatione aretoa», egiatan erraitea ahal zuelarik, Cicero, Seneca, Caton bera zirela, han beren buruz mintzo zirenak. Ataritik kanpo, ikasetxearen egitura fermu eta hertsiari miraz dago orain jaun kardinala, baztiza gotor eta austeroa ber aldian, bere harri arre koloreekin lerdenkiro ihaulgitzen denari.\nZangoetan mindurik, ttipi-ttapa bere egoitzara buruz ez da doluetarik landara Bellarmino kardinala.\nUr bedeinkatuaz busti ditu eri puntak era gero borontean pinpoilka joan dira ur tantak gurutzearen bidean, latinez zerbait murmuriatzearekin batera. Etxe barnean, errezela gorbeltz armoretan behera ezarriek, pisu, erabil ezin dirudite kardinalaren begietara. Beheko solairuan liburutegi ondoan den kanbera ttipi batera joanik da, bere arreba behin ere huts egin gabe egun oroz adelaturik, prestik dukeen «cardamon» eta «laudanoz» nahasia den larosa ur bainu batez zango ubelei atseden emaitera, dolu ilun, ber aldian tai gabeari aringarririk ekartzera.\nEz zitzaion ahantzi halere, serbitzarisari tinta eraman liezaion erraitea.\nBere kanberañoan lasoago denean, Bellarminoren zinez iduri mendrea ikusi zuen tinta ekarlersak, deus kapusai gabe, «brocante» eta ziriko distirantez gabetanik. Mahaiko bere paperei plantaturik, agudo ari zen lanean kandelaren argira.\nUrrats airosez nahiz katua bezain isil, serbitzarisa heldu da eta tinta ontzia ontsatto utzi du mahai gainean bere esku zurbilez. Aita Bellarminok paperei so, haietan beraietan baizik ez baitu gogoa, keinu bat egin du bere besoa altxatuz, ongi dela erraiteko bezala.\nBerriz ganberatik kanpora denean, atetik so egin dio neskatilak gizon saindu jakitunari; ber mementuan, luma eskuan hartzera, aita Bellarminok paper artetatik altxatu du burua eta kandelaren argi xehera, neskatilaren iduri urre kolorean islada ikusi du leiho beltzean. Istant batez iruditu zaio emaztekiaren soaren argiaz hedaturik den hari batez lotu zirela bien begiak, iruditu zaio emazteldaren adats gorria su antzora higitzen dela kandelaren garrarekin batera.\nAtea zerraturik, miraz dago Bellarmino leihoko mirail beltzari, suzko ikuskizun haren erdira higituriko begi zohardiak ageri ziren gune berari. Baina joanik da ilusigarria.\nMirailaren azalaz barne, jesuiten ikasetxeko leihoak antzemaiten ditu urrunera, jakinduriari eraikitako tenplu bizil hura, non hainbat neke eta atsegin dastatu baitu urte luzeetan barna. Nehork ez zuen hartu berak bezainbat neke bere gain, esuiten ikasetxetan orotan, «ratio studium»-a bat bera izan ledintzat. Nehork ez zuen izan berak bezainbateko arrenkura jesuit kumeak atxekirik izan litzezen giristiar jakintzari.\nHalaber, purpuraz beztitu zuen Gregorio VIII.ak, eta Eliza Sainduaren Kongregazioetan kasik orotan, pisua zen haren erranaren indarra. Ber bidetik, herexiaren kontrara buruz bati zelatari ageria, kurutzearen geriza hedarazi zuen zientzietaraino ere, eginbide hartan ez zelarik hutsala izan su izua, Michel Angelo dibinoak ahantziko ez zuen Savonarolaganik, Girolamo Brunoren hauzia artino, mende erdi bateko suteek jakinduru ezarri baitzuen giristigo osoa.\nBere burua aintzindari, Eliza Saindua engoinko bere loriara buruz ikusten zuen aita Bellarminok kanbera baitarik aintzina so, non ez baitzuen iadanik deus antzemaiten, mirail beltza besterik.\nAniskarra bezain fite iragan zaio gogo baitara Girolamoren liburuan irakurririk duen ahapaldia. Eta higitu da kandela garra, eta higitu da aita Bellarmino garraren isladari beha, haren su gori baitara neskatila lurre kolorearen irudia otean ageriko denentz.\nOrdea, ez du suaren ñir-ñir urduria ere ikusi; deusik gaua bera bestarik. Eta haren barnetik, ilunpetik erautsirik bezala bere begitartea ikusi du, larru zimaurra belarrietatik behera, urteak aintzina arau okerrago maurturiko sudur handia; ezpain lodia eroririk begitartetik berez, doi bizar xume urdinduaren gainera. Bere nini osto koloreez bi begi handi hezek, nola sugeak bere ehizari antsiaturik so egiten zioten bekoz beko han aintzinean zuen irudi tristeari.\nIspiritua denboratik landara den gauza baita, instaño batez iragan zaio Bellarmino kardinalari bere bizi aldia gogoan zehar, halaber berinetik haraindian den espantu handiko isladari.\nEta higuindurik bezala altxatu zituen ezpain xokoak, leihoko begi zorrotzei deblauki beha, Ofizio Sainduko bere eginbeharretan, beste begi anitzetan maiz antzeman duen izua, berinezko bere begietan lehen aldiz ikusten zueno.\nOndoan zuen kandela larua, ahur kaldu batez itzali zuen.\nHiru egunen buruan Girolamo errerik izen zen «Campo deil Fiori» deitu alderdian. Epai agirian, tinta gorriz zuen marraturik bere izena Bellarmino kardinalak, eta zauri arrail zirudien paper zuriaren gainean.


AUDIOA - TESTUA Adimen Politiko eta Estrategikoa Hauteskunde Iruzurrak AEB-etan. EUSKAL HERRIAK BIZIA DU JOKOAN\nHauteskunde Iruzurrak AEB-etan.\nEUSKAL HERRIAK BIZIA DU JOKOAN\nTESTUA (PDF): https://yadi.sk/i/ZM2cP1Kei2aI8Q\n1. AEBetako presidentetzarako hauteskundeetan iruzur masiboa gero eta nabarmenagoa da. Ez da hain nabarmena herrialde horretan gertatzen ari den eztanda sozial eta politikoaren emaitza, bat edo bestea izan presidente berri gisa izendatua. Benetako borroka ez da errepublikanoen eta demokraten artekoa. Trumpen inguruko mugimendu industrialista/nazionalista alde batetik eta finantza-elite globalista bestetik – errepublikanoa zein demokrata – dira lehian dauden ildo biak.\n2. Borroka hori nork irabaziko duenaren ondorioak izugarriak izango dira Mendebalde osoarentzat, ez soilik Estatu Batuentzat. Nazionalismo industrialista azkenean AEBetan gailentzen bada, horrek azkar eramango du Europa osoa, orain arte elite korporatibo globalistaren esku ere egon baita.\n3. Euskal Herriak, zehazki, bizia du jokoan. Trumpek gidatutako sektorea gailentzen bada, euskaldunok oso gaizki pasatuko dugu ziur asko. Horren arrazoia ez da sakonekoa. Nazionalismo industrialista, teorian, ondo konpon liteke gehiengo nazionalista duen herrialde txiki batekin, duela urte batzuk arte bokazio industrialista argia izan duena.\n4. Hala ere, euskal politikariek, oro har, aspalditik egin dute kontrako apustua. Nazionalistak edo estatalistak, ezkerrekoak, eskuinekoak edo zentrokoak, euskal klase politiko ia osoaren apustu estrategikoa – politikoa eta ideologikoa – elite korporatibo globalistaren alde kokatu da argi eta garbi. Horren ondorioz, euskal aukera politiko guztiek bat egiten dute ideologikoki, gero eta gehiago. Nahiz eta ahozko liskar etengabeei eutsi, dinamika neoliberaletan murgildu dira denak (ezkerreko, eskuineko edo zentroko neoliberalak, hori bai). Horiek guztiak aktiboki inplikatu dira ondoz ondoko "kanpaina globalistetan". Kanpaina horiek, elite korporatiboaren kontsignetatik abiatuta, bata bestearen atzetik, murgildu dituzte euskal herritarrak ondoz ondoko moda eta balore mediatiko postmoderno guztietan. Horrek jarrera desideologizatuak eragin ditu maila zentzugabeetan, "nazionalista globalistenak" edo "ezkertiar neoliberalenak" kasu. Egia esan, aukera politiko horiek guztiak elite korporatiboaren mende jartzea baizik ez dago horren guztiaren atzean.\n5. Ahobatezko apustu horren ondorioz, arrisku larrian dago Euskal Herria. Europako lurralde guztietan (Espainia eta Frantzia barne), joera korporatibo-globalista nagusiekin batera, hainbat joeratako mugimendu populistak sortu dira, eta horiek irtenbidea eman diezaiekete herrialde horiei, Europa osoko nazionalismo industrialistaren balizko garaipenaren aurrean.\n6. Globalismo korporatiboa hondoratzen bada, Euskal Herriak ez du alternatibarik, ez nazionalistarik, ez ezkerrekorik, mugimendu horrekiko konplizitate estrategikotik aldentzeko. Globalismo neoliberalaren aldeko gure eragile politikoen baldintzarik gabeko apustu horren ondorioz, gure herria testuinguru berri horretan zanpatua izateko arrisku handia dago.


Jon Alonsoren Erretzaileen eremuak liburuak irekiko du irakurle taldea . diariovasco.com\nJon Alonsoren 'Erretzaileen eremuak' liburuak irekiko du irakurle taldea\nZumarraga eta Urre-txuko euskarazko irakurle taldeak 2016-2017 ikasturteko lehenengo saioa egingo du gaur asteazkena, Urretxuko liburutegian, ohi bezala arratsaldeko 7etatik aurrera. Oraingo honetan, Jon Alonso idazle iruindarraren 'Erretzaileen eremua' izenburuko liburua izango da hizketagai. Saioa irekia da nahi duen jende guztiarentzat. Hori bai, «aurretik liburua irakurrita joatea lagungarria da».\nJon Alonsok ibilbide emankorra egin du dagoeneko euskal literaturaren unibertsoan. Biologia ikasketak egin zituen Euskal Herriko Unibertsitatean, eta Nafarroako Unibertsitate Publikoan itzultzaile lanetan dihardu.\nHainbat komunikabidetan lankide da, Euskadi Irratiko 'Sormenari leiho' saioan ere aritu da, baita hainbat mintegi eta lantegitan ere. Idazle lanetan, Iruñeako Korrok literatur aldizkarian egin zituen lehen urratsak, beste hainbat idazleren gisan, hala nola Josetxo Azkona eta Mikel Taberna. José Saramagoren eta Julio Cortazaren lan bana euskaratu ditu. 1997an Joseba Jaka I. Literatura Beka eskuratu zuen, 'Camembert helburu' eleberri-saiakera idazteko. 2007an, Argia aldizkarian idatzi zuen 'Euskadi Sariak' artikulua, hainbat idazle eta itzultzailek Utikan Euskadi Sariak agiria sinatzeko pizgarria bihurtu zen. 2007an ere 'Erretzaileen eremua' ipuin liburuagatik Espainiako Kritika Saria eman zioten.\nHain zuzen ere horixe da gaurko saioan landuko den liburua. Aurtengo ikasturtean ere ildo beretik segituko du euskarazko irakurle taldeak. Guztira zortzi saio egitea aurreikusten da, maiatzera bitartean. Tarteka irakurriko diren liburuen idazlea ere saioan izaten ahalegina egingo du taldeak. Urrutira joan gabe, azaroko saioan Patxi Zubizarreta idazle ordiziarra izango da irakurle taldeko saioan. Aurrerago ere, «idazle gehiago gure artean izan daitezen saiatuko gara», diote irakurle taldeko arduradunek.


Venceslao «Sindrome faltsu honek inboluzio bat eragiten ari die adingabeei eta ameei» – Alternatiba\nGure Alternatibako kide eta EH Bildu Arabako biltzarkide Claudia Venceslaok mozio bat erregistratu du Arabako Batzar Nagusietan, Adingabearen eta Familiaren Arloak Guraso Alienazioaren Sindromea erabili ez dezan.\nGuraso Alienazioaren Sindromea tresna sasizientifiko bat da, mundu mailako psikiatria edo psikologia elkarte bakar batek ere abalatzen ez duena. Hau da, adingabeen arrisku larriko egoera bat dagoela ebazten du, baita babesgabetasun egoera bat ere, amak aitarekiko duen manipulazio, instrumentalizazio edo eragin negatibo baten ondorioz datorrena.\nHala ere, EH Bilduren arabera, praktika hori isilduta egon da Araban, nahiz eta amei eta haurrei zuzenean eragin: ama diren emakumeenganako indarkeria instituzionalaz ari gara.\nClaudia Venceslao: “Sindrome faltsu hau aplikatzeak arriskua eragiten die haurrei. Gainera, inboluzio bat eragiten ari zaie adingabeen eta haien amen giza eskubideei”, salatu du Venceslaok.\nVenceslaoren esanetan, emakumeenganako indarkeria gure bizitzako alderdi guztietan dago, baina kasu zehatz honetan seme-alabak tratu txarrak eta abusuak jasanarazten dizkieten aitekin joaten utzi behar dieten amez ari gara: “Seme-alaben zaintza kentzen zaien amez ari gara, argi eta garbi esateagatik haurrek indarkeria eta abusua jasaten dituztela”.\nAzala Claudia Venceslao EHBildu Feminismoa\nFatuarte «Bilbon dagoen etxebizitzaren arazo larriaren aurrean alokairuko etxebizitzen merkatuaren burbuilaren aurka borrokatu behar da»\nFatuarte «Ezinbestekoa da udari begira, bilbotarroi aisialdi osasuntsurako alternatibak eskaintzea»


Nire seme-alabek. Nola haur bat perfektua igotzeko?\nHasiera eta Familia, Prestakuntza\nguraso eta seme-alaben arazoa maitekorra familia guztietan arima nahasten. Gurasoek ematen dira mutu galdera bat: "Children, nola goratzeko ? Dituzu modu egokian". Denek nahi du lehen jaiotako erreferente bakarra edertasun bihurtu da, baina ere kontuan izan. Aurretik, obschepopulyarno amona jakintsua aholkuak jarraitu zen, baina mundua ez da geldituko, eta ama gazte asko ari dira betiereko galdera honi erantzun moderno bila. baliabideen ugaritasuna haur bat liburu-denda apaletan guztiak, baina itotzea egoki upbringing du oraindik galdera izaten: "Nola nahi beren seme-alabak eta zer haurtzarotik dira irakatsi behar hezteko?". Gai honetan gaur eta lan egingo dugu.\nUmea bizi imitazioa, eta lehenik eta behin geure batekin hasi behar dugu. Hartu geure begirada bat zintzotasunez eta ondoko galderak erantzun: "Eta zer nuen neure burua naiz zure seme zer ona irakatsi zion dezaket adibide adibide bat". egoera argitzeko izango da eta ulertu ahal izango duzu, zer gehiago lan egin behar dute. Zein da zure seme-alabek ikusi nola ezaugarri bakarra ona goratzeko nahi al duzu uste baino gehiago. beraientzat ona izan adibidea jarraitu! Emaitzak ezin dira datozen luzea.\nUmearen hezkuntza eraginkorra puntu nagusia da hurbil-knit bat, pozik eta asebeteta familia izatea. Guztiak behar duzula - ez bakarrik zure batasuna gordetzeko senarrarekin, baina baita etengabe zure ezkontza maitasuna, elkar ulertzea, konfiantza, eta, jakina, errespetua beste bakoitzeko batekin elikatzen dira. Elkarrekin, haurra etxean, perfektua familia, elkarri laguntzeko giroa bero sortuko duzu, etxean beteko du maitasuna eta lasaitasuna aura bat. Egokia seme-alaben hezkuntza - zure haurra etorkizuna arrakasta gakoa. Haur guztiek beren gurasoak pozik eta maitekorra ikusi nahi du. Etxe honetan, behin eta berriro itzuli nahi dut. Unity zure daze eragina eraikitzeko zure lagunduko familia ideal, duzu, bere harentzat gurasoak adibide bat bilakatuko da eta.\nInoiz ez da aplikatuko presio umea da, eta ez joan urrunegi. Oso garrantzitsua da hura euren garrantzia eta realizovanna propioak sentitzeko. Beharrezkoa da, umea iritzia errespetatzeko, sei izan zen, nahiz eta "ez zuen oraindik bizitza ezagutu." You - bere buruzagi aholkulari, you - bere you laguntza - bere pertsona gehien maite eta maitatzeko. Eta ez zen zuk egiten zuen, laudorio zain. Eman zion aukera heldu bat bezala sentitzen, eta inoiz ez duzu arazorik batera izan baldar adin Umearen. Guztiak nahi dute - da berez ezarri eta guztiak heldua-up egin. Gurasoentzako seme - lan zaila. Baina hura ezagutzen duzu heldu gisa, berak besterik ez du behar duzun gorabehera joateko, helduen bizitza bat bizitzeko beren eskubidea egiaztatzen.\nHaurrak, haurrak. Nola ekarri duzu? punta beste - laudorio eta laudorio berriro. Just ez joan urrunegi, laudorio da merezitako delako eta zintzoa izan behar du. horrela egin behar dugu pertsona hori nahi izan zoriontsu beste zerbait egin inkontzienteko mailan izan. Horretarako, mota hitz bat boterea behar dugu. goraipatzeko zure seme bada, orduan gutxi beste bit more fun, gehiago alaia, ere mota eta eskertu egin nahi duzu. Pertsona bakoitzeko laudorio For ona eskriturak egin prest dago. Ados, laneko goraipatu bada, hegoak hazten eta hurrengoan aldiz hobea eta hobeto zerbait egin izan nahi. Hau da, izan ere, zure lana behar bezala ebaluatu nabaritu duzu ondorioz. Ondorioz, aitortzen ari zara.\nGogoratu zure altxorra dela - horiek zure seme-alabak. Nola goratzeko - ez dago arazorik. Gauza nagusia - jarraitu bere amaren sena, eta erabakiak zuzena eskatuko dute. Zorte ona, ama maitea!\nIzenak eta bere historia\nZer da aisia? Helduen eta haurren aisialdi\nGurasoentzako - yourself entrenatzen batekin hasi\nMugetatik haratago: 9 gauzak ez zenuke debekatzen zure seme-\nEskolan indarkeria. Inprimakiak eta azpiko arrazoiak\nPhlegmatic jendea aise ezagutu dezakezu\nMartxoaren 6a: urtebetetzea, urtebetetzea, oporrak\nIkasi zein eskuz presio neurtu\nAleksey Eromenko - junior monitore politikoa. istorioa Argazkia\n"Aragvi" - gourmet cognac\nAlkoholak "Paloma Picasso": ezaugarriak, prezioa, berrikuspen\nUnderwear "Intimissimi" Moskuko dendak\nHibernatu - PCrako lo moduko bat\nReftinskaya urtegian. Reftinsky urtegia Relax. urtegian Reftinsky Arrantza\nMaitemindu egin nintzen. Zer egin?\nRosa Salita: plantulak erostea, landatzea, arreta


diptongoz (-ai, -ei, -oi, -au, -eu) bukatzen diren izenen deklinabidea - Euskara Batuaren Eskuliburua\ndiptongoz (-ai, -ei, -oi, -au, -eu) bukatzen diren izenen deklinabidea\n1. Oro har, bokalez amaitzen diren gainerako izenak bezala deklinatzen dira diptongoak. Adibidez: arau, araurik, arauri, arauren, arauz(ko), arautan, arautako, arautatik, arautara mugagabean, eta arauan, arauko, arautik, araura singularrean (*arauean, *araueko, *arauetik...). Horrela deklinatzen dira hitz hauek ere: barau, kristau, eskribau, garai, etsai, lasai, etab. Hortaz, *jarraiean eta *hogeiean, esaterako, ez dira zuzenak (> jarraian, hogeian); (*nahiean ere ez da zuzena (> nahian), berez diptongoa ez izan arren, diptongo modura ahoskatzen baita, eta beste bi horien erara oker esaten).\n2. Lau zenbatzailea salbuespena da izenordain funtzioa duenean eta pluralean doanean (→ zenbaki kardinalak; → lau (4) eta hiru (3) zenbakiak). Baina izena denean, bokalez amaituak bezala deklinatzen da: lauan, lautik, lauko, laura... (*lauean, *lauetik, *laueko, *lauera...; eta berdin hauek ere: *hamalauean, *hogeita lauetik...). *Abuztuaren lauean izango da (> lauan).\n3. Bestela, beste bi salbuespen daude: a) gau hitza, honako singularreko kasu hauetan: gauez, gaueko, gauetik, gauean (*gauz, *gauko, *gauan...) (→ gau). b) Monosilaboak izanik kasu instrumentalean doazenak: deiez, gaiez, jaiez, seiez... (*hainbat gaiz hitz egin). [29. araua, «Diptongoz bukatzen diren izenen deklinabidea»]\nKontuan hartzekoak dira, beste bi gorabehera hauek ere:\n- w letraz eta y letraz amaitutako erdal hitzen deklinabidea: u eta i letraz bukatutako hitzak bezala deklinatzen dira. (→ y letra (i grekoa); → w letra (uve bikoitza))\n- Diptongoz amaitutako izen bereziak izen arruntak bezala deklinatzen dira: Unaik, Ibaik, Hodeik, Zelaik, Deik (NORK kasua)... Unairi, Ibairi... (NORI kasua)..., eta ez *Unaiek, *Ibaiek, *Hodeiek... *Unaieri, Ibaieri...\nEUSKALTZAINDIA. “Lexikoa: gau (gautan, gautako, gautatik, gautara, gautarako)”, Jagonet galde-erantzunak.\n— “Lexikoa: hitz silababakarrak (gai, jai, gau) ”, Jagonet galde-erantzunak.\n— “Data adieraztea: hilaren lauan/*lauean”, Jagonet galde-erantzunak.


Ezkerrekoa al da Ekologia politikoa? – Florent Marcellesi\n11 marzo 2010 by fmarcellesi 0 Comments\nFlorent Marcellesiren artikulu luze honek badu beste azken kapitulu bat: “Ezkerrekoa al da ekologia politikoa?” Berak dio mugimendu ekologista eszenatoki mediatikora agertu zenetik, pentsalari eta teoriko ugarik plazaratu zutela ea hau ezkerrekoa edo eskuinekoa ote zen. Egun ere Marcellesik argi du eztabaidak baduela lekurik. Marcellesik lan honetan gai honi buruz argitaratutakoa laburtuko dugu ondorengo lerroetan.\nAlemaniako berdeek ospetsu egin zuten ondoko leloa 1984an sortu zirenean: “Ekologia politikoa ez doa ez ezkerrera ez eskuinera, aurrerantza doa”. Frantziako ekologismoak ere antzeko posizioak erakutsi zituen, “ez bata, ez bestea“ leloarekin. Alderdi hauen sorreratik 25 urte pasatu direnean, aldiz, errealitateak argi erakutsi du ekologia hobeto moldatu dela ezker aldearekin. Espainiako ekosozialismoak ere hori bera berresten du. Europako mugimendu berdean eztabaida sakona dago kapitalismoaren baitan dagoen jardun tarteaz. Horrek guztiak eta gehiagok ere, ekologismoa, sozialismoa eta ezkerraren artean diren harremanei buruzko eztabaida birzabaltzera bultzatzen gaitu.\nTeoria eta indar politikoen kokapenerako Espainian ezker/eskuin bikotea erabiltzen da bakarrik, baina mundu anglosaxoian ekonomia eskema klasiko honi ardatz sozial bat gehitzen zaio: autoritario/libertario ardatza. Honen arabera, mundu mailako konparaketak egingo bagenitu, emaitza harrigarriak azaleratuko lirateke. Seguruenik, “ezkerra” deitzen dugun hori gaur egun ez da zehatz definitutako kontzeptu bat, gehiago oinarritzen da imaginario kolektibo historiko batean eta ez du ondo ordezkatzen gaur egungo esparru ideologikoaren aniztasuna.\nEkologismoaren etorrerarekin, hirugarren ardatz bat gehitu behar zaio orain arteko bi dimentsioko azterketari, produktibismoa eta antiproduktibismoaren dialektika. Jadanik kapitala/lana dialektika ez da erabakigarria eta garrantzitsuena produkzioak hartzen duen norabidea da; eta ardatz berri hau, gainera, berez da egituratzailea eta autonomoa.\nBeraz, eta lehen hurbilketa gisa, gure gizarteen konplexutasuna hobeto azalduko duen hiruko eskemara iristen gara: liberal-kolektibista / autoritario-libertario / produktibista-antiproduktibista. Goazen ikustera ekologia politikoa nola kokatzen den eskema berri honetan: jasangarritasun sendoaren alde egiten duenez, produktibismoaren beste muturrean dago ekologia politikoa. Agerian da ekologismoak etengabe egiten diola erreferentzia askapenaren etikari, emantzipazioaren borrokari edota norbanakoaren produkzio askeari. Eta argi defendatzen ditu, halaber, oinarritik parte hartzea, askatasunaren defentsa eta aginte hierarkiko edo burokratikoen aurkako kritikak. Argi da, beraz, ezker libertarioarekiko edo liberalismoaren muinarekin –norbanakoaren askatasunen garrantzia– dituen konexio puntuak, beti ere elkartasunaren balioarekin indartuak.\nEzker-eskuin ardatz ekonomikoari dagokionez, ordea, famili ekologista oso zabala da eta ez dago ondorio argirik, baina bai aurrera liteke ikuspegi ekologistak neoliberalismoa eta marxismo ortodoxoa era berean arbuiatzen dituela. Kolektibismoa eta liberalismoaren arteko hirugarren bidearen arakatzea etengabekoa da eta bioekonomiaren printzipioetako batean oinarritzen da: azpi-sistema batek ezin dezake bera ere biltzen duen sistema arautu (“Ekologia politikoa antiproduktibismo gisa” kapituluan aritu gara luze honetaz). Aipatutako estalpe honetan, ekologiaren munduan proposamen ugari daude gaur egun.\nEkologia politikoa kritikoa da lan ordainduaren gizarte industrialarekin eta, “produkzioa-enplegua- kontsumoa” hirukia medio, produktibismoak aurrera begira egiten duen ihesarekin ere bai. Alde horretatik, nagusi den kapitalismoa eta sindikatu eta ezkerreko mugimendu gehienei kontrajarriz, ekologismoak –ez aho batez– zalantzan jartzen du erabateko enpleguaren ikuspegia. Hazkundea moteldu eta kontsumoa gutxitzea legoke ikusmolde horren oinarrian. Hala uler liteke hobeto mugimendu ekologistak, oro har, herritarren oinarrizko errentaren alde erakutsi duen interesa.\nEKOLOGIA POLITIKOA ETA (EKO)SOZIALISMOA\nGaldera honakoa da: bateragarriak al dira sozialismoa eta ekologia politikoa? Eta honi erantzuteko, zein sozialismori buruz ari gara? Aldez aurretik, marxismo ortodoxoa eta ekologia politikoaren arteko edozelako harremana baztertuko dugu. Agur proletariotza liburuan (Gorz eta Gil, 1981) Gorzek nagusi den marxismo honekin apurketa proposatzen du. Kapitalismoaren aurkako ikusmoldean sakondu eta marxismoa gainditzen saiatzen da, norbanakoen emantzipazioa eta produktibismoa eta kontsumismoari egiten dien muturreko kritikaren arteko harremanean sakontzen du horretarako. Soldatapeko lanaren goraipamenaz kritika gogorra egiten du eta zera galdetzen du: ausartuko al gara abiatzen lanaren gizartetik harago?\nViveret filosofoaren ustez ere, sozialismoaren eta liberalismoaren arteko gatazkak oso bortitzak dira sarri, baina kultur oinarri berbera dute, bientzat funtsezkoena ekonomia da, “lan produktiboa” medio hori baita edozelako aberastasunaren sorburu. Sozialismoaren sustraietan ekologikoaz pentsatzeko ezintasuna dago, natura eta ondasun ugariak produkziorako osagaiak besterik ez direlako. Determinismo antropologiko batek gidatzen du Homo economicus hori historiaren ardatz gisa hartzera.\nEta orduan zertan oinarritzen da ekosozialismoa? Sozialismo dezentralizatzailea hartzen du oinarri honek, ez autoritarioa; Rosa Luxenburgo eta korronte anarkista eta libertarioak hartzen ditu ipar eta, beraz, ekologia politikoak bezala, marxismo-leninismoa eta estalinismoa arbuiatzen ditu. Lipietz-ek “gorritik-berderako” ezinbesteko bilakaeraz hitz egiten du eta ekologia politikoa izendatzeko “postsozialismoa” termino probokatzailea ere erabili izan du. Lipietzen ustez, sozialismoa eta ekologia politikoaren ikusmolde desberdinen funtsa garapena da, hau da, sozialismoak garapenaren ikusmoldetik begiratzen dio historiari eta ekologia politikoak ez. Pertsonak naturaren eraldaketarekin lortzen duen garapena, hori da historiaren funtsa sozialismoarentzat, eta hori da ekologia politikoarekin duen kontraesan nagusia. Munduaren konplexutasuna eta indar eraldatzaile berriei buruz aritzerakoan, beraz, Lipietzen ustez ekologia politikoaz hitz egin behar da, berau baita XXI. mendeko “esperantza berria”.\nEdozein modutan, ekosozialismoak eta ekologia politikoak antiproduktibismoaren ikusmolde ugari partekatzen dituzte eta nire ustez, ekosozialismoak marxismoaren kritika azkenetara eramaten badu, bere eredu sozialistatik apurka urrundu eta eredu ekologistara gehiago hurbilduko da. Europara begiratuta hori gertatzen ari da. Hor dira ekosozialistak, ekobakezaleak, ekofeministak, ekologista sozialak, ekoliberalak, ingurumen zaleak… eta badirudi ekologiak guztiak estalpe berean har ditzakeela politika egiterakoan Europako egungo mugimendu berdeak.\nPublicado en Larrun: http://www.argia.com/argia-astekaria/2216/ekologia-politikoa/osoa\nTags: ekologia politikoa ekosozialismoa ezkerra\n← Otra política económica para la Unión Europea\nDecrecimiento en el País Vasco →


Hurrengo astean emitituko dira herrian grabaturiko 'Karabana' saioak | El Diario Vasco\nCosta UrolaHurrengo astean emitituko dira herrian grabaturiko 'Karabana' saioak\nHurrengo astean emitituko dira herrian grabaturiko 'Karabana' saioak\nGORRITIBEREAMUTRIKU. Martes, 20 agosto 2019, 00:28\nJoan zen ostiralean grabatu zituzten azkenik Mutriku herriari eskainitako 'Karabana' saioak. Arratsalde osoa hartu zuten langintza horretarako eta azkenik bi saio aterako omen dira; hurrengo astelehenean eta asteartean, gaueko 21:20etik aurrera ETB-1 katean eskainiko direnak.\nSukaldaritza ardatz hartuta, hainbat herritar dira parte hartuko dutenak, baita Gure Ametsa dantza taldeko neska nagusienak ere, hauen dantza baten bitartez amaitu baizen Zigor Iturrieta eta Itxaso Gonzalezek aurkeztutako bi saioak. Jende ugari batu zen moilako Zabaleran elkarrizketak, sukaldaritza saioa eta dantzak jarraitzeko.\nBestalde aipatu behar da, joan zen abuztuaren 10ean, Korrontzi taldearekin batera izan zuten arrakastaren ondotik, Gure Ametsa dantza taldeko neskek, abenduaren 23an, Bilbon, gauzatuko den jaialdi erraldoi batetan parte hartzeko gonbitea jaso dutela.\nAzkenik azpimarratu, gaur gaueko 22:00etatik aurrera, Udako Zinea saioko hirugarren filma proiektatuko dela Zabiel plazan.\nSarritan aipatu izan dugu Mutrikuko Musika Bandak Ondarroan lortzen duen arrakasta, baina aurtengoa berebizikoa izan da; eta horren lekuko bukaeran jaso zuten zenbait minututako txalo zaparrada.\nItsasaurreko karpa erabat beteta, kontzertua gorantza joan zen, baina bereziki lehertu zen Jon Lekube zuzendariak Ondarroako lau kanta zaharren bilduma eginez prestatu eta eskaini zuten azken piezarekin. 'Gure Ondarru', 'Hamar Mariñel', 'Amets' eta 'Boga Boga' dira kanta herrikoi horiek eta bai kantatu ere entzule ondarrutarrek; irrintzi, malko eta txalo artean.\nAipatu gainera, Andra Mari egunean ohitura bilakatu den jaialdian, 25 musikari zirela, Musika Banda osoan 40 bat direnean. Hurrengo saioak, Galbaixuetan, Santa Zezilia eta Gabonetan izango dituzte.\n102 urte Maria Luisak\nErraz esan arren, nekez betetzen dira urteak, baina 102 urtebetetzeak badu berebiziko garrantzia. Atzo, bete zituen urte horiek Maria Luisa Uriarte farmazialariak, eta ohi den bezala, herritarrek gogoratu zituen berarekin bere zorionak ospatuz. Ez dira egun guztietan 102 urte betetzen-eta.\nEl Amenabar cae derrotado en su estreno de pretemporada en Torrelavega Azpeitiarrak garaile, Goiazko herri kirol desafioan


Espainiak mila milioi pezeta emango dizkio El Salvadorri | Consumer\nEspainiak mila milioi pezeta emango dizkio El Salvadorri\narabera: Astelehena, 2001eko otsailaren 26a\nEspainiako Gobernuak 5,5 milioi pezeta (6 milioi euro inguru — 1.000 milioi pezeta inguru) emango dizkio El Salvadorri, eta, azken batean, urtarrileko erdialdeko herrialde amerikarrari eragin zioten lurrikarek kaltetutakoen bizi-baldintzak hobeto bizitzeko balioko dute.\nHalaber, Espainiak diruaren zati bat emango dio El Salvadorreko Acueductos y Estolderiados Administrazio Nazionalari (ANDA), edateko ura ponpatzeko sistema birgaitu eta indartzeko, baita Ususulango Alkatetzarako zenbait funts ere, kaltetuei berreraikuntza eta laguntza emateko.\nDirua lortzeko izapideak Espainiako Merkataritzako idazkariaren eskutik, Francisco Utrera, izan dira. Bi asteren buruan, 1.000 milioi pezetako lankidetza lortu zuen, eta ez da itzuli behar.\ndohaintza El Salvador Espainia


Laborariek munduan duten tokia aldarrikatuko du Via Campesinak - Bizkaiko Hitza\nLaborariek munduan duten tokia aldarrikatuko du Via Campesinak\n2017, uztailak 14 Albisteak, Bizkaia, Ekonomia, Gizartea 354\nErdigunean dago. Bizitzaren epizentroa da. Munduko edozein txokotan baserritar batek landatzen duen hazia da gakoa. Zimbabwe, Senegal, Japonia, India, Txile, Guatemala, Kuba, Mexiko, Finlandia edo Euskal Herrian, laborariek beren lana egiteko duten eskubidea eta herritarrek elikagai osasuntsuak jasotzeko dutena aldarrikatzen du Via Campesina erakundeak.\n“Nekazariek elikagaiak produzitzeko egiten dugu lan. Gizarte eraldaketa bultzatzeko edo gizarte justuago bat lortzeko bidean, baserritarrei elikagai osasuntsuak ekoiztea dagokigu”. Hala dio Alazne Intxauspe Bizkaiko ENHE sindikatuko kideak. Nazioarteko 73 herrialdetako 164 elkartek osatzen dute Via Campesina erakundea, eta bi milioi baserritar baino gehiago ordezkatzen ditu; tartean dago Bizkaiko EHNE ere. Lau urtetik behin elkartzen da nazioarteko plataforma, eta datozen urteetako jardunari buruzko erabakiak hartzen dituzte. Derioko apaiztegi zaharrean dute VII. biltzarra egitekoa, igandetik hilaren 24ra bitarte.\nAzken prestaketetan murgilduta daude Bizkaiko EHNEko kideak, Via Campesinaren VII. biltzarreko anfitrioi lanak egitea egokitu baitzaie sindikatuko kideei oraingoan. Bigarren aldia da erakundeak bilera Europan egiten duena: lehen batzarra 1993. urtean egin zuten, Mons hirian (Valonia, Belgika). Azkena, 2013an, Jakartan egin zuen (Indonesia).\n“Europaren izenean hartuko dugu Bizkaiko EHNEko kideek datozen egunetako biltzarra”, argitu du Alazne Intxauspek. Via Campesina erakundeko bostehun laborari inguru elkartuko dira Derion igandetik aurrera, eta, orotara, berrehun boluntario baino gehiago izango dira lanean biltzarrean.\nNazioarteko mugimendu indartsuenen artean kokatzen da Via Campesina. Haren jarduerak eragina du mundu mailan, eta, era batean ala bestean, nazioarteko erakundeek ere aintzat hartzen dute haren ahotsa; Nazio Batuen Erakundeak, kasurako. Lau urtetik behin Via Campesinak egiten dituen biltzarrek garrantzia dute horregatik: oihartzuna izaten du ekitaldiak, eta nekazarien egoera ikusarazteko baliagarria ere bada. “Gure aldarrikapenak agendan jarri eta mapan kokatzeko balio dute bilerek”.\nIntxausperen arabera, laborantza esparrutik harago doa nazioarteko erakundearen aldarrikapena. “Bestelako gizarte eredu baten eraikuntzarako tresna ere bada nekazaritza”. Norabide horretan hautatu dute datozen egunetan egitekoa den biltzarreko leloa ere: Gure herriak elikatuz mugimendua eraikitzen dugu, mundua elikatzeko. Intxausperen arabera, funtsezkoa da elikadurak gizartean duen garrantziaz kontzientzia hartzea.\nIgandean abiatuko dute bilkura, gazteen batzarrarekin, eta asteartean emakume laborarien batzarrak hartuko du txanda. “Gazte eta emakumeei espazio propioa eskaintzen zaie Via Campesinaren biltzarretan; entrenamendu gisa elkartzen dira bilera orokorraren aurretik, posizio komun bat izateko gero”. Erakundearentzat sektore garrantzitsuak dira bi-biak, eta barne arauetan ere neurriak hartzen dira ordezkatuta daudela bermatzeko: hau da, herrialde bakoitzeko ordezkarien %50ek andreak izan behar dutela azaltzen da araudietan; eta hirutik batek gaztea izan behar duela.\nIgandetik asteartera bitarte bi sektoreek propio egingo dituzten batzarrez gain, konferentzia orokorrean ere emakumeen egoerak tokia izango du estreinakoz, Intxausperen hitzetan. “Biltzarrean bi orduko saioa egingo da biolentzia matxista estrukturalari buruz. Via Campesinaren bilera orokor batean halako gai bat lantzen den lehen aldia da”.\nHilaren 24ra bitarte iraungo du biltzarrak, eta azken egunean bisitak egingo dituzte Euskal Herriko hainbat txokotara. “Herri perspektiba bat ematea da gure asmoa. Horretarako, bederatzi autobusetan banatuko ditugu mundu osotik etorriko diren ordezkariak, eta tokiko esperientzia eta ekoizpenak ezagutuko dituzte”. Besteak beste, Gernikako Azoka, Larrabetzuko baratze ekologikoak, Errigoitiko Bizkaiganeko esneki produkzioa eta Arratiako kontserberak eta ezti ekoizpenak ezagutuko dituzte mundu osoko laborariek.


ITSAS FESTIBALA I ARGAZKI LEHIAKETA - Pasaia Itsas Festibala\nITSAS FESTIBALA I ARGAZKI LEHIAKETA\nPasaiako Itsas Festibalak eta Trintxerpeko Kultur Ekimenen Elkarte TRINTXER KULTURALArekin batean, lehen argazki lehiaketa antolatu du “Pasaiako Itsas Festibala” izenekoa, eta maiatzaren 17tik 21era egingo da Pasaian.\nLehiaketaren gaia PASAIA 2018 ITSAS FESTIBALA izango da.\nBi kategoria ezartzen dira: haur-gazte kategoria (17 urteraino, 17koak barne) eta helduena (18tik aurrera)\nLehen saria, garaikurra eta 200 euro.\nBigarren saria, garaikurra eta 150 euro.\nHirugarren saria, garaikurra eta 100 euro.\nLehen saria, garaikurra eta erosketa-bale bat 70 eurokoa.\nBigarren saria, garaikurra eta erosketa-bale bat 50 eurokoa.\nHirugarren saria, garaikurra eta erosketa-bale bat 30 eurokoa.\nITSAS FESTIBALEKO ARGAZKI-LEHIAKETARI BURUZKO OHAR GARRANTZITSUA\nAskok eta askok galdetu digute ITSAS FESTIBALEKO I. argazki-lehiaketan Hermione fragataren argazkiak onartuko diren edo ez. Antolakuntzaren iritzian, fragata horrek festibalerako zuen garran-tzia dela-eta, komeni da itsasontzi hori ere kontuan hartzea, nahiz eta Itsas Festibaleko egunetatik kanpo egon izan.\nBeraz, eta lehiaketako oinarrien 14. puntuarekin bat (Antolakuntzak badu eskubidea, har-tarako arrazoiak izanez gero, ekimen hau aldatzeko edo bertan behera uzteko), ITSAS FESTIBALEKO I. argazki-lehiaketako Antolakuntzak erabaki du Hermioneren argazkiak onartzea, baldin eta argazki horiek fragata Pasaian egon denean egin badira.


Ibex 8.600en atarian geratu da bankuei eta turismoei esker – Ekonomiaren KZ\nBaikortasuna nagusi da gaur Europako parkeetan, txertoaren aurrerapena eta Novavax txertoaren etorreraren perspektibaren aurrean. Hala, kontinente zaharreko egoera epidemiologikoak okerrera egingo duen beldur, inbertitzaileek erosketak egiteari ekin diote, eta Europako parkeak berdegunera eraman dituzte. Ibex indizeak% 1,2ko nota lortu du, eta 8.600en atarian utzi du, duela bi aste galdutako mailan, bankuen eta balio turistikoen bultzadari esker. Atlantikoaren beste aldean, ordea, erorketak gailentzen dira, nahiz eta moderatuak izan. Aldi berean, burtsek zorraren errentagarritasunen igoerekin bat egiten dute inflazioaren kezka berrituaren aurrean.\nEspainiako selektiboaren barruan, Siemens Gamesa izan da igoeren liderra (% 5,78), Sabadell atzetik duela (% 5,45). Ondoren, bankuen aldean, Caixabankek (% 3,7) eta BBVAk (% 3) egin dute aurrera. Santander eta Bankinter% 2,7 eta% 2,4 igo dira, hurrenez hurren. Turismoaren sektorean, IAG% 4,6 izan da, Aena% 3,1 igo da eta Amadeus eta Melia,% 2,8. Nabarmentzekoa da, halaber, Fluidraren gorakada, Ibex indizearen laugarren gorakadarik altuena izan baita bigarren kotizazio-egunean,% 4,45eko igoerarekin.\nErorketen aldean, Almirall nabarmentzen da,% 2,5 galdu baitu. Telefonicak eta Iberdrolak% 1eko jaitsiera izan dute, eta Grifolsek% 1,75 galdu du. Bestalde, Cellnexek 7.000 milioi euroko kapital handitzea onartu du, eta 193 milioi akzio arrunt jaulki ditu, 36,33 euroko harpidetza-prezioan (kapitala gehi jaulkipen-prima) akzio berri bakoitzeko (gaur goizean erortzen zen), eta% 0,9 gehitu dio itxierari.\nZorraren merkatuan, hamar urterako bonu estatubatuarraren interesak% 1,730era jaitsi du igoera, lehen orduko% 1,747aren ostean, Joe Bidenen azpiegitura planak ekar ditzakeen zorren beldur. Espainiako bonuak% 0,343ko errentagarritasuna du epe berean.\nErrenta 4ren arabera, Bidenen planak “zorraren errentagarritasunaren goranzko joera indartu dezake, baina pixkanaka eta neurriz, Feden babes esplizitua izaten jarraitzen baitu”.\nGainera, gaur hainbat datu makro ezagutu dira. Espainian, KPI% 1,3ra igo zen otsailean, energiaren prezioengatik, eta joera aldatu egin da pandemiaren jaitsierekiko. Gainera, txikizkako merkataritzaren salmentek% 9,4 egin dute behera otsailean Espainian, eta, beraz, urtebete atzera egin dute jarraian.\nPandemiari dagokionez, albiste onak datoz txertoei buruz. Ikerketa berri batek erakutsi duenez, Pfizer eta Modernaren txertoek eraginkortasun-maila handia izango lukete dosi bakar bat emanez gero; merkatua, berriz, Novavax txertoa iristeko prestatzen ari da, Erresuma Batuak apirilean onar dezakeena eta GlaxoSmithKlineren (GSK) laguntza izango duena txertoa fabrikatzeko. AEBetako datuak are pozgarriagoak dira Joe Biden presidenteak iragarri duenez, heldu estatubatuarren% 90 datorren hilean aipatuak izango dira.\nAstraZenecak zalantzak ditu oraindik: Alemaniako zenbait länderrek bertan behera utzi dute tratamendua 60 urtetik beherakoen artean, txertoa jaso zuten pertsonen artean 31 tronbosi kasu atzeman ostean; horietako bederatzi hil egin dira.\nAsiako burtsek zeinu mistoarekin itxi dute, atzo Wall Streetek bezala, Estatu Batuetako estaldura-funts (hedge fund) baten aktiboen likidazio handiaren ondorioen zain, banku handiek galerak izango ote dituzten beldurra sortu baitu.\n← Archegoseko arazoek Wall Streeteko ahulguneak erakusten dituzte berriro\nEusko Jaurlaritzak 1.400 milioi inbertituko ditu eraldaketa digitalean →\nVeletak Solarpacki buruzko OPA osatu du\nTokioko burtsa % 2,53 jaitsi da, birusaren aldaera berri baten beldur


"Unibertsitatik atera berri direnentzako mezu gako bat daukat: zaila da IDEKO baino aukera hoberik aurkitzea ikerketa aplikatuaren munduan lan egin nahi izanez gero. Dena dago zientzialari, teknologiko eta pertsona moduan haztera bideratuta"\nJavierrek 15 urtean lan egin zuen IDEKOn departamenduko zuzendari eta zuzendari teknologiko moduan eta zentroaren lehenengo hazkunde etapa bizi izan zuen, bertan industriaren beharrak ikerketa proiektuetan zelan agertzen ziren ikusi zuen eta baita alderantziz ere. Era batean esfortzu teknologikoak eta zientifikoak ekipo oso gazte eta motibatu batekin zelan gauzatzen ziren ikusi zuen. Zentroaren “nerabezaroko” etapa hura gogoratzen du gaztetxoek ordenagailuekin benetan makina-erremintaren euskarri gako bat izatera jolasten zuten garaia bezala. Gaur egun Mondragon Osagaien I+Gko zuzendaria da eta IDEKOrekin energia bezalako arloetan lankidetza topaguneak dauzka.\nJavi, zer ikasi duzu?\nZ. Fisikoak ikasi nuen.\nGogoratzen duzu zer izan zen zentrotik zure arreta gehien piztu zuena?\nBatez ere 2 gauza. Onena, zelako ondo baloratzen gintuzten Europan enpresekin genuen gure harreman bereziagatik; txarrena, zein zaila zen profeta izatea gure negozio unitate batzuetan.\nUi, bai. 3 lan eskaintza nituen eskutan, baina IDEKO aukeratu nuen entitate beraren hazkunde potentzialagatik, eta horrekin batera, nire profesionaltasunarenagatik. Lehenengo eguna (eta lehen hilabetean) beldur antzeko sentsazioarekin oroitzen dut (ea zelan moldatzen naizen taldean, nik horretaz oraindik ez dakit ezer, enpresa eta unibertsitateko ikerketa oso ezberdinak dira,...) eta ilusioa (proiektu berria, enpresa eta teknologia anitza...).\nZein izan zen zure lana?\nSentsorizazio eta monitorizazio sistemak garatzea makina-erremintan doikuntza automatizatuak egiteko (fresatzeko makina eta tornu batean garatu genuen).\nZelan gogoratzen dituzu IDEKO proiektuaren parte izan zinen urteak?\nKariño handiz guztia ilusioarekin hartzen genuelako. Asko zegoen egiteko, gutxi ginen eta oso inplikatuta geunden.\nIDEKOn egoteak zure karrera profesionala garatzen lagundu dizula uste duzu? Zergatik?\nInolako zalantza barik. Hazkunde horren parte izateak (ez soilik tamainan, batez ere, teknologia berriak lortzean, lortutako ezagutzak aplikatzean, enpresa I+G arteko harremana sustatzeak, zentroa Europara hurbiltzeak,…) I+G eta enpresen arteko harraman bereziak ikusarazi dizkit, batez ere kooperatibak, eta hori gero errekonozitu egin zait hainbat modutan.\nIDEKOko zure karrera hitz batean laburtu beharko bazenu, zein izango litzateke? Zergatik?\nIDEKOko nire karrera, batez ere, ERRONKARIA izan da. Arlo askotan primiziak izan ziren ekimen askotan parte hartu nuen, eta IDEKO makina-erremintan erreferentea izaten lagundu zutenetan: Lehenengo proiektu europarra (SINTOMA), lehenengo proiektua zientzia eta teknologiako ministeriorarekin, lehenengoak Espainian ardatz-anitzeko laserra erabiltzen (EHUn ere erakutsi genuen), ISO 9001 lortu zuen lehen zentroa Espainian (eta Danobat talde guztiko erakunde ezberdin batekin), MGEP-IDEKO arteko lehen lankidetza akordioa, lankidetzako lehen proiektua (EHU+Tekniker+Fatronik+IDEKO), makina erremintako kongresuak argitalpenetan lehian beste zentro batzuekin...\nOrain MONDRAGONen zaude eta IDEKOrekin proeiktu ezberdinetan lankidetzan aritu zara, zelan ikusten duzu IDEKO kanpotik?\nNik "nerabezaroan" zegoen IDEKO bizi izan nuen, ikerketa eta aplikazioaren mundura hurbiltzen ari zena, maitasunak eta desamodioak nozitzen zituena... gaur egun IDEKO erakunde heldua da, oso kontsolidatua maila guztietan, domeinu teknologiko ikaragarriarekin eta etorkizunean ondo identifikatutako apustu erronkadunekin, baina enpresekin duen harreman berezi hori alde batera utzi gabe. Oso ondo ikusten dut.\nZer gomendatuko zenieke unibertsitatetik atera berri eta IDEKO euren aukeren artean dutenei?\nZaila izango dela aukera hoberik aurkitzea ikerketa aplikatuaren munduan lan egin nahi badu. Lehen mailako ekipoak (pertsonenak eta teknikoak), parte hartzen duen garapenetan aplikatzeko potentziala eta zientzialari bezala hazteko potentziala (doktoretza tesiak), teknologo (patenteak) eta pertsona bezala haztekoa.\nZer esango zenieke euren ibilbide profesionala garatzeko leku bat bilatzen ari direnei eta IDEKOra etorri nahi dutenei?\nAurreko erantzunaren antzekoa. Euren esperientzia eta ezagutzak ekoizpen aurreratuan aplikagarriak badira bere espektatibak asetzeko inguru profesional nahikoa zabala eta potentea dauka. Saiatu dadila.


Martin eta iker\nAzeria by perrexila 0 views\nRichard eta aitor by xarpati 0 views\nNora.l by xarpati 0 views\nNora l by xarpati 0 views\nUrdaibai by xarpati 0 views\nKerman eta oscar by xarpati 0 views\n1. AZERI GORRIA\n2. KOKAPENA

Azeri gorria Ipar Amerikan, Europa osoan, Ipar Afrikan, Asiako zati handian eta Ozeaniako hegoaldean.

\n3. EZAUGARRIAK

Usaimena oso garatua dauka. 42 hortz ditu. Belarriak alde guztietara mugi ditzake. Gauez oso ondo ikusten du. Salto egiten duenean buztana erabiltzen du oreka mantentzeko.

\n4. ELIKADURA

Gauez ehizatzen du bere usaimen eta entzumen finari esker. Edozein harrapakin ehizatzen du, bai karraskari txikiak eta baita txori eta untxiak ere. Kasu batzuetan frutak ere bai jaten ditu.

\n5. UGALKETA

Arra emearekin egoten da kumeak elikatzeko. Emeak hilabete eta erdiz eramaten ditu kumeak sabelean.Hiru kumetik zortzira arte izaten dituzte.Kumeak amak zaintzen ditu.

\nRichard eta aitor\nKerman eta oscar


Koronabirusak eraginda kalteberatasun ekonomikoko egoeran dauden errentariei etxebizitza libreen alokairua ordaintzeko laguntzak ematea onartu du Eusko Jaurlaritzak - Etxebizitza - Euskadi.eus\nGobernu Kontseiluak Ingurumen, Lurralde Plangintza eta Etxebizitzako sailburu Iñaki Arriolaren Agindua onartu du. Agindu horren bidez, COVID-19aren krisiaren ondorioz kalteberatasun ekonomikoko egoeran dauden Euskal Autonomia Erkidegoko alokairu libreko etxebizitza parkeko errentariei laguntza zuzenak ematea arautzen da.\nLarrialdi sanitarioak eragindako krisiaren ondorioz langabezian geratu diren edo aldi baterako enplegu-erregulazioa jasan duten pertsonak laguntza horren onuradun izan daitezke, baita, langile autonomoak edo enpresariak izanik, euren diru-sarrerak edo salmentak % 40 edo gehiago murriztu zaizkienak ere.\nLaguntza eskuratzeko oinarrizko baldintzak:\nAlarma-egoera deklaratu aurretik alokairu-kontratu bat sinatua edukitzea eta beste etxebizitza baten jabe ez izatea.\nFamilia-unitatearen urteko diru-sarrera haztatuak 39.000 eurotik beherakoak izatea azken ekitaldi fiskalean —horixe da BOE etxebizitza bat eskuratzeko gehieneko zenbatekoa—, eta 50.000 eurotik gorako ondarea ez edukitzea.\nErrentaren zenbatekoak, komunitate-gastuek eta oinarrizko hornidurek, guztira, une horretan eskuragarri dituen diru-sarreren % 30 gainditzea.\nHileko alokairuaren zenbatekoa etxebizitza kokatua dagoen lurralde esparruari egoztekoa zaion batez besteko errenta —Alokairu Merkatuaren Estatistikaren (AME) datuen arabera— baino gutxienez 1,5 aldiz handiagoa ez izatea (familia ugarien kasuan, 1,75).\nEuskal Autonomia Erkidegoan indarrean dauden Etxebizitzarako Prestazio Osagarriarekin (EPO) eta Etxebizitzaren Prestazio Ekonomikoarekin (EPE) bat etorriz, laguntza hilean 250 euro artekoa izango da, eta sei hilabetez aplikatuko da, apiriletik irailera arte, zaurgarritasun-egoerak jarraitzen badu. Guztizko zenbatekoa 1.500 eurokoa izatera hel daiteke. Kopuru hori hiruhileko bi ordainketa eginez emango da.\nIngurumen, Lurralde Plangintza eta Etxebizitza Sailak laguntza hori emateko 15,5 milioi euroko aurrekontua izango du.\nEskaerak aurkezteko epean Agindua Euskal Herriko Agintaritzaren Aldizkarian argitaratu eta hurrengo egunean hasiko da, eta irailaren 30era arte luzatuko da.\nAhal izanez gero, tramitazioa modu telematikoan egingo da, www.euskadi.eus webgunearen eta Alokabide SA sozietate publikoak www.alokabide.euskadi.eus helbidean dituen kanalen bitartez.\nKanal telematikoen bidez eskuragarri dagoen eskaerarekin batera, baldintzak betetzen direla dioen erantzukizunpeko adierazpena eta diru-sarrerak frogatzeko dokumentazioa aurkeztu behar dira.\nDeialdi ez-lehiakorra da eta honen laguntza finalista. Ohiko etxebizitzaren alokairua ordaintzeko edo martxoaren 31ko 11/2020 Errege Lege Dekretua ren 9. artikuluan bildutako Kreditu Ofizialeko Institutuaren abalez bankuek helburu horretarako emandako mikrokredituak itzultzeko erabili behar dira.\nBestalde, gaur onartutako Aginduaren bidez, programa horren laguntzak genero-indarkeriaren biktimentzako, euren ohiko etxebizitza utzaraztera behartzen dituzten pertsonentzako, etxerik ez dutenentzako edo bereziki kalteberak diren pertsonentzako ere zabaltzen dira. Eta, euren kontura, pertsona horiei bizitokia emateaz arduratzen diren irabazi asmorik gabeko erakundeei, enpresa publikoei eta administrazioei.\nKasu horietan, egiturazko izaera handiagoa duenez, laguntzaren guztizko zenbatekoa hamabi hilabetetara luzatuko da; hortaz, 3.000 eurotara helduko da.\nAgindu honetan aurreikusitako laguntza guztiak bateraezinak dira helburu bera duten gainerako laguntza publikoekin.


Nafarroako Gobernuak Kontsumoko ikuskaritzetatik etorritako jakiak Elikagaien Bankuari eman dizkio\nConsumo entrega viveres al Banco de Alimentos\nNafarroako Gobernuak Kontsumoko ikuskaritzetatik etorritako jakiak Elikagaien Bankuari eman dizkio ostirala, 2012.eko irailak 28\nGainera, 30.000 eurorekin finantzatzen du beharra duten pertsonentzat erakunde horrek egiten duen elikagaien doako hornikuntza\nEzkerretik eskuinera: López, Yoldi, Alli eta Almagro, elikagaiak emateko unean. ( irudia handitu )\nNafarroako Gobernuak Elikagaien Bankuari Kontsumo eta Arbitrajeko Zerbitzuaren ikuskaritzatik etorritako jaki-sorta bat eman dio. Zerbitzu horrek ikuskaritzak aldian behin egiten ditu egiaztatzeko elikagai-produktuen etiketatze, konposizio eta abarrei buruzko araudiak betetzen direla. Kontserbak (alkatxofak, ilarrak, besteak beste) eta ontziratutako produktuak (zerealak, esaterako) eman dira, 200 kilo inguru.\nBestalde, Nafarroako Gobernuak ere 30.000 eurorekin finantzatu du erakunde horrek egiten duen proiektua, beharra duten pertsonei elikagaiak doan emateko.\nJakiak gaur goizean eman dizkio Iruñean Gizarte Politika eta Kontsumoko zuzendari nagusi Iñigo Alli-k Nafarroako Elikagaien Bankuko lehendakari Carlos Almagro-ri. Ekitaldian ere izan dira, Kontsumo eta Arbitraje zerbitzuko zuzendari César López Dios eta Elikagaien Bankuko lehendakariorde Gregorio Yoldi. Aurrez, bilkura bat egin dute eta bertan ezarri dira, Gizarte Politika eta Kontsumoko Zuzendaritza Nagusiak aldian behin nola eta zer eratan emango dituen egiten dituen aldizkako ikuskaritzen kontura biltegiratzen diren produktu guztiak. Gaurko ematearekin, Iñigo Allik adierazi du Nafarroako Gobernuaren nahia dela, "era sinboliko batean bada ere, une gogor hauetan Elikagaien Bankuak egiten duen lan sozial bikain horri laguntza ematea".\nNafarroako Gobernuaren Kontsumo eta Arbitrajeko Zerbitzuak, besteak beste, elikagai, drogeria edo burdindegiko produktuen kontrol sistematikoa egiten du, merkatuan salgai daudenak. Elikagaien kasuan, merkataritza-establezimenduetan produktu beraren hiru lagin hartzen ditu eta haietako bat aztertzen du. Arazo bat edo zerbait betetzen ez dela hautematen badu, azterketa errepikatzen du hartu dituen beste laginekin; aldiz, emaitza zuzena izan bada, ez du jada gainerako produkturik erabiltzen.


MUGIKORTASUN SEGURU ETA JASANGARRIRAKO PRESTAKUNTZAKO GOI-MAILAKO TEKNIKARIA - Gizarte eta kultura zerbitzuak - SSCko Heziketa-zikloak\n174/2021 Errege Dekretua [17/06/2021]\nMUGIKORTASUN SEGURU ETA JASANGARRIRAKO PRESTAKUNTZAKO GOI-MAILAKO TEKNIKARIA\n• Hauek identifikatu eta hautatzea: zirkulazioaren araudi erregulatzailea, ibilgailuen eta pertsonen eta salgaien garraioaren erregelamendu orokorra eta kutsatzaile atmosferikoen emisioak eta airearen kalitatea erregulatzen dituen araudia.\n• Bide-segurtasunerako eta mugikortasunerako irakaskuntzaren esku-hartzea programatzea, irakaskuntza-mota eta zer ikasle edo talderi zuzenduta dagoen kontuan hartuta.\n• Irakaskuntza-ikaskuntza garatzeko baliabideak antolatzea, ikasleen edo taldearen beharrei eta ezaugarriei erantzunez.\n• Programatutako jarduerak garatzea, baliabide eta estrategia metodologiko egokiak eta horiekin lotutako irakaskuntza-trebetasunak erabiliz.\n• Irakaskuntza-ikaskuntzarako jardun-estrategiak diseinatzea eta aplikatzea, esparrutzat hartuta administrazio arautzailearen jarraibideak eta prozedurak, mugikortasuna eta bide-segurtasuna.\n• Prestakuntza-prozesua eta lortutako emaitzak ebaluatzea, horrekin lotutako dokumentazioa egin eta kudeatuz eta informazioa transmitituz, zerbitzuaren kalitatea hobetze aldera.\n• A2 baimenarekin erabil daitezkeen autoak eta motozikletak gidatzea hiri barruko eta hiriarteko bideetan, zirkulazioko eta bide-segurtasuneko arauak betez eta seguru, eraginkor eta modu jasangarrian gidatzeko teknikak aplikatuz.\n• Bide-segurtasuneko hezkuntzako eta garraioaren jasangarritasuneko programak garatzea, ikastetxeekin eta beste erakunde publiko edo pribatu batzuekin lankidetzan, hala eskatzen badute.\n• Erakunde publiko edo pribatuentzako mugikortasun seguru eta jasangarriko planei buruz aholkatzea eta horietan laguntzea.\n• Hiri-mugikortasuneko planak egiten, ezartzen eta berrikusten parte hartzea.\n• Gidarientzako eskola partikular edo prestakuntza-zentro bat kudeatzea eta administratzea, araudi erregulatzailea aplikatuta.\n• Pertsonei, baliabideei edo inguruneari buruzko kontingentzien aurrean jardutea, segurtasuna eta konfiantza transmitituz eta, hala badagokio, ezarritako jarduketa-protokoloak aplikatuz.\n• Lanbide-jarduerari buruzko ezagutza zientifikoak eta teknikoak eguneratuta edukitzea, dauden baliabideak erabiliz.\n• Lan-egoera berrietara egokitzea, eguneratuta edukiz bere lan-inguruneko ezagutza zientifikoak, teknikoak eta teknologikoak, bere prestakuntza eta bizialdi osoko ikaskuntzarako baliabideak kudeatuz eta informazioaren eta komunikazioaren teknologiak erabiliz.\nIrakaskuntza horien barruan sartzen dira laneko arriskuen prebentzioko oinarrizko mailako jarduerak egiteko behar diren ezagutzak.\n• Gidariak prestatzeko irakaslea.\n• Gidari-eskolen zuzendaria.\n• Gidariak sentsibilizatzeko eta berrezteko ikastaroetako prestatzailea.\n• Salgai arriskutsuen ikastaroetako prestatzailea.\n• Salgai arriskutsuei lotutako prestakuntza-zentroetako zuzendaria.\n• Bide-segurtasuneko hezkuntzako programetan edo jardueretan hezitzailea ikastetxeetan, adinekoentzako zentroetan, udaletan, elkarteetan, enpresetan, estatu-, autonomia- edo toki-mailako administrazioetan.\n• Laneko bide-segurtasuneko aholkularia, erakunde publikoetan eta pribatuetan.\n• Mugikortasun-planetako aholkularia, erakunde publikoetan eta pribatuetan.\n• Bide-segurtasuneko irakaslea.\n• Segurtasunez gidatzeko ikastaroetako monitorea.\n• Lanbide Heziketako goi-mailako beste heziketa-ziklo bat, moduluak baliozkotzeko aukerarekin, indarrean dagoen araudiaren arabera.\n• Unibertsitateko irakaskuntzak, baliozkotzeak egiteko aukerarekin, indarrean dagoen araudiaren arabera.\nZer irtenbide profesional dago?\nGidatzeko administrazio-baimenak lortu nahi dituzten gidarien prestakuntzan eta, oro har, bide-segurtasunerako prestakuntzan diharduten enpresa txiki, ertain eta handietan egiten du lan profesional horrek. Halaber, bide-segurtasuneko hezkuntzarekin, laneko bide-segurtasunarekin eta mugikortasun seguru eta jasangarriarekin lotutako eginkizunak bete ahal izango dituzte erakunde publiko eta pribatuetan.\nZer lanbide araututarako sarbidea ematen du titulu honek?\n• Lehen sorospenak edo lehen laguntzak. (35 o.)\n• Trafikoa, ibilgailuen zirkulazioa eta errepideko garraioa. (110 o.)\n• Gidarien prestakuntza antolatzea. (40 o.)\n• Gidatzeko teknikak. (50 o.)\n• Automobilaren oinarrizko teknologia. (35 o.)\n• Gidatzeko irakaskuntza praktikoaren didaktika (1). 180 o.)\n• Bide-segurtasuneko hezkuntza. (80 o.)\n• Bide-segurtasuna. (110 o.)\n• Bide-segurtasunerako prestakuntzaren didaktika. (50 o.)\n• Mugikortasun segurua eta jasangarria. (80 o.)\n• Mugikortasun seguru eta jasangarrirako prestakuntza-proiektua. (25 o.)\n• Laneko prestakuntza eta orientazioa. (50 o.)\n• Formación en centros de trabajo. (220 o.)\n(1) «Gidatzeko irakaskuntza praktikoaren didaktika» lanbide-moduluaren ezaugarriak direla eta, modulu hori egiteko beharrezkoa da Gidarien Erregelamendu Orokorra onesten duen maiatzaren 8ko 818/2009 Errege Dekretuaren 4. artikuluan ezarritako B eta A2 gidabaimenak izatea.


Helburu solidarioa duen ipuin musikatua prestatzen ari dira - Urnieta - Aiurri.eus\nHelburu solidarioa duen ipuin musikatua prestatzen ari dira\nJon Ander Ubeda 2020-02-10 09:17\nMagale ikastetxeko DBH2ko ikasleak ikuskizuna prestatzen ari dira, Super H elkarteak argitaratu zuen "Super H hontz zuriaren lurraldean" ipuina oinarritzat hartuta. Datorren otsailaren 14an bi saio eskainiko dituzte Saroben. Sarrerak astelehenean hasita eskuragarri daude.\nUrnietako ikasle taldea ikuskizuna prestatzen ari da, izaera solidarioa izango duena. Haur minbiziaren inguruko lanketa egiten ari dira, besteak beste ikerkuntzak duen garrantziaz ohartarazteko. Abestu, dantzatu eta antzeztu egingo dute Magaleko DBH2 mailako ikasleek Sarobe arte eszenikoen gunean. Lankide bikainak izango dituzte, maila handikoak. Super H elkartearentzat Miren Amuriza bertsolariak idatzitako ipuinaz gain, Joxan Goikoetxea musikariak kantu eta doinuen alorrean lankide izan dute. Baita Amaia Agirre bertsolaria ere.\nOtsaila 14, ostirala 17:30 Sarobe. 19:00 Sarobe. Saio bakoitzaren amaieran txokolate beroa euro 1ean eskainiko dute, Guraso Elkartearekin elkarlanean.\nSarrerak eskuragarri Ikuskizuna ikusteko sarrera doakoa da, baina sarrera eskuratzea derrigorrezkoa da. Otsailaren 10etik aurrera eskuragarri, ikastetxeko idazkaritzan. Telefonoz eska daiteke: 943 551 789.\nEgun hauetan eszenografia eta antzezlana prestatzen lan eta lan ari dira, datorren ostiralean 400 ikuslek gozatua har dezaten. Magale ikastetxeak parte hartzeko deia luzatu du. Ikuskizun dotorea izateaz gain, helburua solidarioa baita: "Ekitaldiaren amaieran, ikastetxeko Guraso Elkartearen laguntzaz, txokolate beroa eskainiko da. Euro bateko ekarpenaren truke txokolatea hartzeko aukera izango da. Bertan bildutako diru guztia Bartzelonako San Juan de Dios Ospitalean gauzatzen ari diren ikerketetara bideratuko da. Txokolatada solidarioa estatu mailako hainbat eta hainbat puntutan antolatu da, otsailaren 15ean Haur Minbiziaren Nazioarteko Eguna ospatuko delako. Magale Ikastxetxeak bere aletxoa jarri nahi izan du. Artista hauen antzezlana ikusi eta egitasmoari laguntza txiki bat ematera gonbidatu nahi zaituztegu!".\nIkuskizunaren oinarria Miren Amuriza bertsolariak idatzi eta Almu Salas ilustratzaileak osaturiko liburuan dago. 2015ean argitaratu zen, eta aurkezpen ekitaldian Salasek ipuinaren deskribapena egin zuen: "Liburuaren pertsonaia Hodei haurra da. Bizitza normala egiten du, eskolara joaten da, laguntxoekin jolasten du baina egun batean eskolan mina hartu eta ospitalera eramaten dute. Han gaixotasun bat duela esaten diote. Hortik aurrera Hodei bere ametsen munduan murgilduko da".\n2016an dantza eta musika ikuskizuna egin zuten.\nDatorren otsailaren 14an Urnietako ikasle gazteek ikuskizun berria taularatuko dute.